Document ID: 32021Q0210(01)

Reference:
10.2.2021
LV
Eiropas Savienības Oficiālais Vēstnesis
L 46/47
EIROPAS EKONOMIKAS UN SOCĀLO LIETU KOMITEJAS REGLAMENTS
2021. gada janvāris
PREAMBULA
1.
Eiropas Ekonomikas un sociālo lietu komiteja nodrošina organizētas pilsoniskās sabiedrības dažādu ekonomisko un sociālo aprindu pārstāvību. Komiteja ir institucionāla konsultatīva iestāde, kas izveidota ar 1957. gada Romas līgumu.
2.
Eiropas Ekonomikas un sociālo lietu komitejas konsultatīvā funkcija dod iespēju tās locekļiem un līdz ar to arī viņu pārstāvētajām organizācijām piedalīties Eiropas Savienības lēmumu pieņemšanas procesā. Dažādu, dažkārt diametrāli pretēju, viedokļu apspriešanā un locekļu rosinātajā dialogā iesaistīti ne vien tradicionālie/parastie sociālie partneri, t. i., darba devēji (I grupa) un darba ņēmēji (II grupa), bet arī visu citu sociālo un profesionālo interešu pārstāvji (III grupa). Pieredze, dialogs un kopēja viedokļa meklējumi tā gaitā var uzlabot Eiropas Savienības politisko lēmumu kvalitāti un vairot uzticību tiem, padarot tos Eiropas pilsoņiem saprotamākus un pieņemamākus, kā arī palielināt pārredzamību, kas nepieciešama demokrātijai.
3.
Eiropas institucionālajā sistēmā Komitejai ir īpašs uzdevums: tā ir nozīmīgs organizētas pilsoniskās sabiedrības pārstāvības un debašu forums un vispiemērotākais starpnieks organizētas pilsoniskās sabiedrības un Eiropas Savienības iestāžu attiecībās.
4.
Tā kā Eiropas Ekonomikas un sociālo lietu komiteja vienlaikus ir forums un atzinumu izstrādes vieta, tā palīdz ievērot prasību par labāku demokrātijas izpausmi Eiropas Savienības darbībā, tostarp arī attiecībās ar trešo valstu ekonomiskajām un sociālajām aprindām. Tādējādi tā piedalās patiesi eiropeiskas apziņas veidošanā.
5.
Lai varētu sekmīgi pildīt tai uzticētos pienākumus un saskaņā ar Eiropas Kopienas dibināšanas līguma 260. panta 2. punktu Komiteja 2002. gada 17. jūlijā pieņēma savu Reglamentu (1).
6.
Komiteja 2021. gada 28. janvāra plenārsesijā pieņēma šā Reglamenta jaunāko versiju.
I SADAĻA
KOMITEJAS STRUKTŪRA
I nodaļa
KOMITEJAS IZVEIDE
1. pants
1.   Komitejas pilnvaru termiņš ir pieci gadi.
2.   Pēc katras sastāva atjaunošanas reizi piecos gados Komitejas pirmo sesiju sasauc tās gados vecākais loceklis, un tā notiek ne vēlāk kā 25 darba dienu laikā pēc datuma, kurā Padome pieņēmusi lēmumu, ar ko ieceļ Komitejas locekļu vairākumu.
3.   Komitejas locekļiem nav saistoši nekādi obligāti norādījumi. Viņi pilda pienākumus pilnīgi neatkarīgi un Savienības vispārējās interesēs.
4.   Pienākumu veikšanas laikā, kā arī ceļā uz sanāksmi vai no sanāksmes uz viņiem attiecas privilēģijas un imunitāte, kas noteiktas Protokolā par privilēģijām un imunitāti Eiropas Savienībā. Konkrēti viņi bauda pārvietošanās brīvību, personas neaizskaramību un imunitāti.
5.   Komiteja visās savās politikas jomās garantē Eiropas Savienības tiesībās noteikto dzimumu līdztiesības un nediskriminācijas principu ievērošanu. Komiteja cenšas nodrošināt, ka visās tās struktūrvienībās sieviešu skaits ir proporcionāli lielāks nekā pilnsapulcē. Birojs izvērtē sieviešu un vīriešu pārstāvības situāciju un, ja nepieciešams, pieņem konkrētus ieteikumus. Katra divarpus gadu pilnvaru termiņa beigās Birojam iesniedz ziņojumu šīs situācijas izvērtēšanai.
2. pants
1.   Komitejā ir šādas struktūrvienības: pilnsapulce, Birojs, priekšsēdētājs un specializētās nodaļas.
2.   Komitejā izveidotas trīs grupas, kuru sastāvs un funkcijas ir noteiktas 30. pantā.
3. pants
1.   Komiteja atzīst un pieņem šādus Eiropas Savienības simbolus:
a)
karogu, kurā ir divpadsmit zelta zvaigžņu aplis uz zila fona;
b)
himnu, kas ir fragments no “Odas priekam” no Ludviga van Bēthovena Devītās simfonijas;
c)
moto “Vienoti dažādībā”.
2.   Komiteja svin Eiropas dienu 9. maijā.
3.   Karogs ir pacelts visās Komitejas ēkās un oficiālu pasākumu laikā.
4.   Himnu atskaņo, atklājot konstitutīvo sēdi pilnvaru termiņa sākumā, kā arī citu svinīgu sēžu gadījumos, tostarp, uzņemot valstu un valdību vadītājus vai jaunos Komitejas locekļus pēc ES paplašināšanās.
II nodaļa
BIROJS
4. pants
1.   Biroja locekļus ievēlē, ievērojot vispārējo un ģeogrāfisko līdzsvaru starp grupām, un tā, lai no katras dalībvalsts būtu vismaz viens un ne vairāk par trim pārstāvjiem. Grupas apspriežas un pilnsapulcei izvirza priekšlikumu par Biroja sastāvu.
Komitejas Biroja sastāvā ir:
a)
priekšsēdētājs un divi priekšsēdētāja vietnieki;
b)
triju grupu priekšsēdētāji, kas ievēlēti saskaņā ar 30. pantā paredzēto kārtību;
c)
specializēto nodaļu priekšsēdētāji;
d)
mainīgs skaits locekļu, tam nepārsniedzot dalībvalstu skaitu.
2.   Priekšsēdētāju ievēlē pēc kārtas no triju grupu locekļu vidus.
3.   Priekšsēdētāju un viņa vietniekus attiecīgajos amatos nevar ievēlēt atkārtoti. Divarpus gadus pēc pilnvaru termiņa beigām priekšsēdētājs nevar būt Biroja loceklis priekšsēdētāja vietnieka, grupas vai specializētās nodaļas priekšsēdētāja statusā.
4.   Priekšsēdētāja vietniekus ievēlē no to divu grupu locekļu vidus, kurām nav piederīgs priekšsēdētājs.
5. pants
1.   Pirmajā sēdē, ko sasauc saskaņā ar 1. panta noteikumiem, Komiteja pagaidu priekšsēdētāja vadībā no savu locekļu vidus ievēlē priekšsēdētāju, divus priekšsēdētāja vietniekus, specializēto nodaļu priekšsēdētājus un pārējos Biroja locekļus, izņemot grupu priekšsēdētājus, uz diviem ar pusi gadiem, sākot no dienas, kad Komiteja ir oficiāli uzsākusi darbu.
2.   Pagaidu priekšsēdētāja vadībā var apspriest jautājumus tikai saistībā ar minētajām vēlēšanām.
6. pants
Sēdi, kurā ievēlē Komitejas Biroju uz piecu gadu pilnvaru termiņa pēdējiem divarpus gadiem, sasauc priekšsēdētājs, kura pilnvaru termiņš beidzas. Tā notiek plenārsesijas sākumā tajā mēnesī, kurā beidzas iepriekšējā Biroja pilnvaru termiņš. To vada priekšsēdētājs, kura pilnvaru termiņš beidzas.
7. pants
1.   Komiteja no savu locekļu vidus var izveidot vēlēšanu komisiju, kuras sastāvā ir pa vienam pārstāvim no katras dalībvalsts un kuras uzdevums ir pieņemt kandidatūras un iesniegt pilnsapulcei kandidātu sarakstu, ievērojot 4. panta noteikumus.
2.   Saskaņā ar šā panta noteikumiem Komiteja lemj par priekšsēdētāja un Biroja locekļu amatu kandidātu sarakstu vai sarakstiem.
3.   Komiteja ievēlē Biroja locekļus, kas nav grupu priekšsēdētāji, vajadzības gadījumā balsojot vairākkārt, saskaņā ar procedūru, kas paredzēta balsošanai par visu sarakstu kopumā.
4.   Balsošanai derīgi tikai pilnīgi kandidātu saraksti, kas atbilst 4. panta noteikumiem un kuriem pievienots katra kandidāta paziņojums par piekrišanu balotēties vēlēšanās.
5.   Par Biroja locekļiem ievēlētus pasludina kandidātus no tā saraksta, kas ieguvis vislielāko balsu skaitu un vismaz vienu ceturtdaļu derīgo balsu.
6.   Pēc tam pilnsapulce ar vienkāršu balsu vairākumu ievēlē Komitejas priekšsēdētāju un priekšsēdētāja vietniekus.
7.   Pēc tam Komiteja ar vienkāršu balsu vairākumu ievēlē specializēto nodaļu priekšsēdētājus.
8.   Noslēgumā Komiteja balso par visiem Biroja locekļiem kopumā. Viņus uzskata par ievēlētiem, ja viņi saņem vismaz divas trešdaļas derīgo balsu.
8. pants
Ja Biroja loceklis nevar pildīt savus amata pienākumus vai gadījumos, kas paredzēti 75. panta 2. punktā, viņu nomaina līdz pilnvaru termiņa beigām saskaņā ar 7. pantu. Par nomaiņu balso pilnsapulce, pamatojoties uz attiecīgās grupas priekšlikumu.
9. pants
1.   Biroja sēdi sasauc priekšsēdētājs vai nu administratīvā kārtībā, vai arī pēc desmit Biroja locekļu lūguma.
2.   Katru Biroja sēdi protokolē. Protokolu iesniedz Birojam apstiprināšanai.
3.   Birojs izstrādā savus darbības noteikumus.
4.   Birojs nosaka Komitejas organizāciju un iekšējo darbību. Pēc apspriešanās ar grupām Birojs pieņem Reglamenta piemērošanas noteikumus.
5.   Birojs un priekšsēdētājs īsteno Finanšu regulā un Komitejas Reglamentā paredzētās pilnvaras budžeta un finanšu jomā.
6.   Ievērojot budžeta un finanšu procedūras, Birojs pieņem noteikumus par Komitejas locekļu, viņu aizvietotāju, kas iecelti saskaņā ar 21. pantu, delegātu un viņu aizvietotāju, kas iecelti saskaņā ar 27. pantu, un ekspertu, kas iecelti saskaņā ar 26. pantu, ceļa un uzturēšanās izdevumiem.
7.   Birojs ir politiski atbildīgs par Komitejas vispārējo vadību. To īstenojot, Birojs īpaši raugās, lai Komitejas, tās struktūrvienību un personāla darbība atbilstu Komitejas institucionālajiem mērķiem.
8.   Birojs ir atbildīgs par to, lai Līgumā paredzēto uzdevumu izpildē Komiteja pienācīgi izmantotu tai pieejamos cilvēkresursus, budžeta un tehniskos līdzekļus. Birojs piedalās budžeta procedūrā un sekretariāta darba organizēšanā.
9.   Birojs no savu locekļu vidus var izveidot ad hoc grupas jebkuru tā kompetencē esošu jautājumu izskatīšanai. Šo grupu darbā var iesaistīt arī pārējos locekļus, izņemot gadījumus, kad tiek apspriesti jautājumi par ierēdņu iecelšanu amatā.
10.   Reizi sešos mēnešos Birojs, pamatojoties uz šim nolūkam izstrādātu ziņojumu, izvērtē Komitejas pieņemto atzinumu ietekmi.
11.   Pēc Komitejas locekļa vai ģenerālsekretāra pieprasījuma Birojs precizē Reglamenta un tā piemērošanas noteikumu skaidrojumu. Biroja secinājumi ir saistoši, taču tos var apstrīdēt, iesniedzot apelāciju pilnsapulcei, kam ir galīgā lēmuma tiesības.
12.   Kad reizi piecos gados atjauno Komitejas sastāvu, Birojs, kura pilnvaru termiņš beidzas, veic kārtējos pienākumus līdz jaunās Komitejas pirmajai sēdei. Izņēmuma gadījumos Birojs var uzticēt kādam Komitejas loceklim, kura pilnvaru termiņš beidzas, atsevišķus vai noteiktā termiņā izpildāmus pienākumus, kuru veikšanai vajadzīgas īpašas zināšanas.
10. pants
Iestāžu sadarbības jomā Birojs var pilnvarot priekšsēdētāju slēgt sadarbības līgumus ar Eiropas Savienības iestādēm un struktūrām.
11. pants
1.   Lai īstenotu padomdevēja funkciju attiecībā uz Biroju un Komitejas priekšsēdētāju un lai sagatavotu projektus visiem lēmumiem, ko Birojs pieņem finanšu un budžeta vai organizatoriskajā jomā, izveido Finanšu un budžeta lietu komisiju (CAF).
2.   Finanšu un budžeta lietu komisiju vada viens no diviem priekšsēdētāja vietniekiem.
Tās sastāvā ir divpadsmit locekļi, ko Birojs ieceļ pēc grupu priekšlikuma.
3.   Finanšu un budžeta lietu komisija izstrādā Komitejas budžeta projektu, ko iesniedz Birojam apstiprināšanai, nodrošina pienācīgu budžeta izpildi un gādā par ziņošanas pienākuma ievērošanu.
Finanšu un budžeta lietu komisija sniedz konsultācijas:
—
par jebkādu svarīgu jautājumu, kas varētu apdraudēt apropriāciju labu pārvaldību vai kavēt izvirzīto mērķu sasniegšanu, it īpaši attiecībā uz apropriāciju izmantošanas prognozēm,
—
par kārtējā budžeta izpildi, apropriāciju pārvietojumu, štatu sarakstu ietekmi uz budžetu, administratīvajām apropriācijām un ar nekustamā īpašuma projektiem saistītiem darījumiem, sniedzot arī stāvokļa novērtējumu un priekšlikumus par turpmākām darbībām;
—
par budžeta izpildes apstiprināšanas procedūras uzraudzību ciešā sadarbībā ar ģenerālsekretāru un Eiropas Parlamenta referentu.
4.   Komitejas budžetā tiek ievēroti vienotības, budžeta precizitātes, gada pārskata, līdzsvara, norēķinu vienības, universāluma, specifikācijas, pareizas finanšu pārvaldības un pārredzamības principi.
5.   Atsevišķu papildu jautājumu risināšanai Birojs var piešķirt Finanšu un budžeta lietu komisijai arī citas pilnvaras.
6.   Finanšu un budžeta lietu komisija lēmumus pieņem saskaņā ar tās iekšējiem darbības noteikumiem, tostarp šādiem:
a)
priekšlikumus, kurus tā pieņem vienprātīgi, iesniedz Birojam apstiprināšanai bez debatēm;
b)
priekšlikumi, kurus tā pieņem ar vienkāršu balsu vairākumu, un noraidītie priekšlikumi jāpamato, lai tos vēlāk varētu izskatīt Birojs.
7.   Finanšu un budžeta lietu komisija iesniedz Birojam gada pārskatu.
8.   Finanšu un budžeta lietu komisijas priekšsēdētājs vada delegāciju sarunām ar Eiropas Savienības budžeta lēmējinstitūciju un par šo sarunu norisi ziņo Birojam.
9.   Sekretariāts nodrošina Finanšu un budžeta lietu komisijai visu informāciju, kas tai nepieciešama, lai īstenotu padomdevēja funkciju attiecībā uz Biroju un Komitejas priekšsēdētāju.
12. pants
1.   Komitejas komunikācijas stratēģijas veicināšanai un pārraudzībai izveido Komunikācijas komisiju (COCOM). Komunikācijas komisijas pienākumos ir paredzēta padomdevēja funkcija attiecībā uz Biroju un Komitejas priekšsēdētāju.
2.   Komunikācijas komisiju vada viens no diviem Komitejas priekšsēdētāja vietniekiem. Tās sastāvā ir divpadsmit locekļi, ko Birojs ieceļ pēc grupu priekšlikuma.
3.   Komunikācijas komisija koordinē par komunikāciju, attiecībām ar plašsaziņas līdzekļiem un kultūru atbildīgo struktūrvienību darbu, nodrošinot, ka tas atbilst apstiprinātajai stratēģijai un plāniem.
4.   Komunikācijas komisija katru gadu iesniedz Birojam pārskatu par savu pienākumu izpildi, kā arī pasākumu plānu nākamajam gadam.
III nodaļa
PREZIDIJS UN PRIEKŠSĒDĒTĀJS
13. pants
1.   Prezidija sastāvā ir Komitejas priekšsēdētājs un divi priekšsēdētāja vietnieki.
2.   Komitejas prezidijs tiekas ar grupu priekšsēdētājiem, lai sagatavotu Biroja un pilnsapulces darbu. Šajās sanāksmēs var uzaicināt piedalīties specializēto nodaļu priekšsēdētājus.
3.   Lai izstrādātu Komitejas darba plānu un izvērtētu tā izpildi, Komitejas prezidijs vismaz divas reizes gadā sanāksmē tiekas ar grupu priekšsēdētājiem un specializēto nodaļu priekšsēdētājiem.
14. pants
1.   Priekšsēdētājs vada visu Komitejas un tās struktūrvienību darbu saskaņā ar Līgumu un šo Reglamentu. Viņam ir visas nepieciešamās pilnvaras, lai vadītu Komitejas debates un nodrošinātu to netraucētu norisi.
2.   Priekšsēdētājs pastāvīgi iesaista savā darbā priekšsēdētāja vietniekus un var viņiem uzticēt konkrētus uzdevumus vai pienākumus, kas ietilpst viņa kompetencē.
3.   Priekšsēdētājs var uzticēt ģenerālsekretāram konkrētus un noteiktā termiņā izpildāmus uzdevumus.
4.   Priekšsēdētājs pārstāv Komiteju. Pārstāvības pilnvaras viņš var deleģēt priekšsēdētāja vietniekam vai, ja nepieciešams, kādam Komitejas loceklim.
5.   Priekšsēdētājs informē Komiteju par tās vārdā veikto darbību un pasākumiem sesiju starplaikā. Sniegtajai informācijai neseko debates.
6.   Pēc ievēlēšanas amatā priekšsēdētājs plenārsesijā izklāsta darba plānu savam pilnvaru termiņam. Pilnvaru termiņa beigās viņš sniedz pārskatu par paveikto.
Abus minētos ziņojumus var apspriest pilnsapulcē.
15. pants
Abi priekšsēdētāja vietnieki attiecīgi ir Finanšu un budžeta lietu komisijas priekšsēdētājs un Komunikācijas komisijas priekšsēdētājs un par šo pienākumu izpildi atskaitās Komitejas priekšsēdētājam.
16. pants
1.   Paplašināto prezidiju veido Komitejas priekšsēdētājs, abi Komitejas priekšsēdētāja vietnieki un grupu priekšsēdētāji.
2.   Paplašinātā prezidija uzdevums ir:
a)
sagatavot un sekmēt Biroja un pilnsapulces darbu;
b)
palīdzēt pieņemt nepieciešamos lēmumus steidzamības gadījumos vai ārkārtas apstākļos.
Šajā nolūkā paplašinātā prezidija sanāksmēs var uzaicināt piedalīties specializēto nodaļu un konsultatīvo komisiju priekšsēdētājus, kā arī citas personas.
3.   Vismaz divreiz gadā paplašinātais prezidijs sanāksmē tiekas ar specializēto nodaļu un konsultatīvo komisiju priekšsēdētājiem, lai izstrādātu Komitejas darba programmu un novērtētu tās izpildi.
IV nodaļa
SPECIALIZĒTĀS NODAĻAS
17. pants
1.   Komitejā ir sešas specializētās nodaļas. Pēc Biroja priekšlikuma pilnsapulce var izveidot arī citas specializētās nodaļas jomās, uz kurām attiecas Līgumi.
2.   Komiteja specializētās nodaļas izveido konstitutīvajā sesijā pēc Komitejas sastāva atjaunošanas reizi piecos gados.
3.   Specializēto nodaļu sarakstu un to kompetences jomas var pārskatīt, atjaunojot Komitejas sastāvu reizi piecos gados.
18. pants
1.   Komiteja pēc Biroja priekšlikuma nosaka specializēto nodaļu locekļu skaitu.
2.   Katram Komitejas loceklim, izņemot priekšsēdētāju, jāpiedalās vismaz vienas specializētās nodaļas darbā.
3.   Neviens loceklis nevar būt piederīgs vairāk nekā divām specializētajām nodaļām, ja vien viņš nav no dalībvalsts, kuru pārstāv deviņi vai mazāk par deviņiem locekļiem. Neviens Komitejas loceklis tomēr nevar būt piederīgs vairāk nekā trim specializētajām nodaļām.
4.   Specializēto nodaļu locekļus ieceļ Komiteja. Komiteja ieceļ specializēto nodaļu locekļus uz divarpus gadiem, un to var darīt atkārtoti.
5.   Specializētās nodaļas locekļa nomaiņa notiek tādā pašā kārtībā kā viņa iecelšana.
19. pants
1.   Specializētās nodaļas birojā, ko ievēl uz divarpus gadiem, ir divpadsmit locekļu, to skaitā priekšsēdētājs un trīs priekšsēdētāja vietnieki, no katras grupas pa vienam.
2.   Specializēto nodaļu priekšsēdētājus un pārējos specializēto nodaļu biroju locekļus ievēlē Komiteja.
3.   Specializēto nodaļu priekšsēdētājus un pārējos specializēto nodaļu biroju locekļus var ievēlēt atkārtoti.
4.   Ik pa divarpus gadiem triju specializēto nodaļu priekšsēdētāju amatiem piemēro rotāciju starp grupām. Viena un tā pati grupa nevar vadīt specializēto nodaļu vairāk nekā piecus gadus pēc kārtas.
20. pants
1.   Specializēto nodaļu pienākums ir pieņemt atzinumus vai informatīvos ziņojumus par jautājumiem, kuri tām nodoti izskatīšanai saskaņā ar šā Reglamenta 37. pantu.
2.   Lai izskatītu šos jautājumus, specializētās nodaļas var izveidot izpētes grupu vai dokumenta izstrādes grupu, vai iecelt vienīgo ziņotāju.
3.   Specializētās nodaļas, pamatojoties uz grupu iesniegtajiem priekšlikumiem, ieceļ ziņotājus un, ja nepieciešams, līdzziņotājus un nosaka izpētes grupu un dokumenta izstrādes grupu sastāvu.
4.   Lai ātri izveidotu izpētes grupas un panāktu triju grupu priekšsēdētāju vienošanos par priekšlikumu ziņotāja un iespējamā līdzziņotāja iecelšanai, kā arī par izpētes vai dokumenta izstrādes grupas sastāvu, specializēto nodaļu priekšsēdētāji veic vajadzīgos pasākumus, lai varētu uzsākt darbu.
5.   Ziņotājs (attiecīgā gadījumā ar eksperta palīdzību) ir atbildīgs par turpmāko darbu, kas saistīts ar plenārsesijā pieņemto atzinumu. Šajā darbā viņam palīdz attiecīgās specializētās nodaļas sekretariāts. Par šo darbu informē attiecīgo specializēto nodaļu.
6.   Izpētes grupas nevar būt pastāvīgas struktūrvienības, izņemot gadījumus, kad Birojs tam devis iepriekšēju piekrišanu uz to pašu divarpus gadu termiņu.
21. pants
1.   Ikvienu Komitejas locekli, kas nevar piedalīties sagatavošanas darbā, var pārstāvēt viņa aizvietotājs.
2.   Aizvietotājiem nav balsstiesību.
3.   Komitejas locekli, kurš ir specializētās nodaļas vai izpētes grupas priekšsēdētājs, specializētās nodaļas biroja loceklis vai ziņotājs, šo funkciju izpildē nevar aizstāt aizvietotājs.
4.   Izraudzītā aizvietotāja vārdu, uzvārdu un amatu dara zināmu Komitejas Birojam apstiprināšanai.
5.   Sagatavošanas darbā aizvietotājs veic tādas pašas funkcijas kā loceklis, kuru viņš aizvieto, un uz viņu attiecas tādi paši noteikumi par ceļa un uzturēšanās izdevumiem.
V nodaļa
APAKŠKOMITEJAS UN GALVENAIS ZIŅOTĀJS
22. pants
1.   Pēc Biroja ierosmes Komiteja izņēmuma gadījumos var izveidot apakškomitejas, kas izstrādā atzinumu vai informatīvu ziņojumu projektus par vispārīgiem horizontāliem jautājumiem. Tos vispirms iesniedz Birojam un pēc tam apspriešanai Komitejā.
2.   Plenārsesiju starplaikā apakškomitejas var izveidot Birojs, taču tās vēlāk jāapstiprina Komitejai. Apakškomiteju var izveidot tikai viena jautājuma izskatīšanai. Apakškomiteju automātiski likvidē, tiklīdz Komiteja ir nobalsojusi par tās sagatavoto atzinuma vai informatīva ziņojuma projektu.
3.   Ja jautājums ir vairāku specializēto nodaļu kompetencē, apakškomitejas sastāvā ir attiecīgo specializēto nodaļu locekļi.
4.   Noteikumus, kas attiecas uz specializētajām nodaļām, pēc analoģijas piemēro apakškomitejām.
23. pants
Ja ir pieprasīts atzinums par otršķirīgas nozīmes tematu vai steidzami izstrādājams atzinums, Komiteja var iecelt galveno ziņotāju, kurš ziņo pilnsapulcei, iepriekš neizskatot atzinuma projektu specializētajā nodaļā.
VI nodaļa
NOVĒROŠANAS CENTRI, UZKLAUSĪŠANAS SĒDES, EKSPERTI
24. pants
1.   Komiteja var izveidot novērošanas centrus, ja izskatāmā jautājuma rakstura, apjoma un sarežģītības dēļ ir vajadzīga īpaša elastība darba metodēs, procedūrās un līdzekļu izmantošanā.
2.   Novērošanas centru izveido ar pilnsapulces lēmumu, ar kuru apstiprina lēmumu, ko Birojs pieņēmis iepriekš pēc grupas vai specializētās nodaļas priekšlikuma.
3.   Lēmumā par novērošanas centra izveidi jānorāda tā mērķi, struktūra, sastāvs un darbības ilgums.
4.   Novērošanas centri var izstrādāt ikgadēju informatīvu dokumentu par Līguma horizontālo klauzulu (sociālās klauzulas, vides klauzulas un patērētāju tiesību aizsardzības klauzulas) piemērošanu un to ietekmi uz Eiropas Savienības politiku. Pilnsapulcei pieņemot attiecīgu lēmumu, šo dokumentu var iesniegt Eiropas Parlamentam, Padomei un Komisijai.
5.   Katrs novērošanas centrs darbojas kādas specializētās nodaļas vadībā un uzraudzībā.
25. pants
Ja apspriežamais jautājums ir pietiekami svarīgs, Komitejas darba struktūras un struktūrvienības var uzklausīt Komitejai nepiederošas personas. Ja minēto personu ierašanās ir saistīta ar papildu izdevumiem, attiecīgā struktūrvienība iepriekš lūdz Komitejas Biroja piekrišanu un iesniedz programmu, kurā precizēti jautājumi, kuros būtu nepieciešama pieaicinātu personu palīdzība.
26. pants
1.   Vajadzības gadījumā konkrētu uzdevumu veikšanai grupu priekšsēdētāji pēc ziņotāju un/vai līdzziņotāju priekšlikuma var iecelt ekspertus.
2.   Grupu priekšsēdētāji var iecelt arī grupu ekspertus.
3.   Ekspertiem, kas piedalās sagatavošanas darbā, piemēro tādus pašus noteikumus par ceļa un uzturēšanās izdevumiem kā Komitejas locekļiem.
4.   Vajadzības gadījumā ziņotāju vai līdzziņotāju eksperti pēc ziņotāju vai līdzziņotāju priekšlikuma var piedalīties specializētās nodaļas vai konsultatīvās komisijas sanāksmēs, kurās izskata tos atzinumus vai informatīvos ziņojumus, kuru sagatavošanai viņi ir iecelti.
Attiecīgās specializētās nodaļas vai konsultatīvās komisijas priekšsēdētājs pirms tam dod savu piekrišanu.
5.   Eksperti nepārstāv Komiteju un nav tiesīgi izteikties tās vārdā.
6.   Komitejas locekli nevar iecelt par ekspertu.
Locekļa aizvietotāju var iecelt par ekspertu. Tādā gadījumā uz laiku tiek apturētas locekļa aizvietotāja pilnvaras.
Konsultatīvās komisijas delegātu var iecelt par ekspertu tikai tai grupai, kura delegātu iecēlusi, vai ziņotājam no šīs grupas.
VII nodaļa
KONSULTATĪVĀS KOMISIJAS
27. pants
1.   Komiteja ir tiesīga izveidot konsultatīvās komisijas. To sastāvā ir Komitejas locekļi un delegāti, kas pārstāv organizētas pilsoniskās sabiedrības organizācijas, kuras Komiteja vēlas iesaistīt savā darbā.
2.   Minētās komisijas izveido ar pilnsapulces lēmumu, ar kuru apstiprina Biroja pieņemto lēmumu. Lēmumā par konsultatīvās komisijas izveidi norāda tās mērķi, struktūru, sastāvu, darbības ilgumu un noteikumus.
3.   Saskaņā ar šā panta 1. un 2. punkta noteikumiem var izveidot “Rūpniecības pārmaiņu konsultatīvo komisiju” (CCMI), kuras sastāvā ir Komitejas locekļi un delegāti no organizācijām, kas pārstāv dažādas ekonomikas un sociālās jomas un pilsonisko sabiedrību, ko skar rūpniecības pārmaiņas. CCMI priekšsēdētājs ir Komitejas Biroja loceklis. Reizi divarpus gados viņš Birojam sniedz pārskatu par šīs komisijas darbu. Viņu izraugās no Biroja locekļiem, uz kuriem attiecas šā Reglamenta 4. panta 1. punkta d) apakšpunkts. Delegātiem un viņu aizvietotājiem, kas piedalās sagatavošanas darbā, piemēro tādus pašus noteikumus par ceļa un uzturēšanās izdevumu atlīdzināšanu kā pilntiesīgajiem locekļiem.
VIII nodaļa
DIALOGS AR EIROPAS SAVIENĪBAS UN TREŠO VALSTU EKONOMIKAS UN SOCIĀLO LIETU ORGANIZĀCIJĀM
28. pants
1.   Komiteja pēc Biroja iniciatīvas var uzturēt strukturētas attiecības ar Eiropas Savienības un trešo valstu ekonomikas un sociālo lietu padomēm, tām līdzīgām iestādēm un pilsoniskās sabiedrības sociālekonomiska rakstura organizācijām.
2.   Tādā pašā veidā Komiteja rīko pasākumus, kuru mērķis ir veicināt ekonomikas un sociālo lietu padomju vai tām līdzīgu iestāžu izveidi valstīs, kurās tādu vēl nav.
29. pants
1.   Komiteja pēc Biroja ierosmes var izveidot delegācijas attiecībām ar dažādām organizētas pilsoniskās sabiedrības ekonomiskajām un sociālajām aprindām valstīs vai valstu apvienībās ārpus Eiropas Savienības.
2.   Komitejas un kandidātvalstu organizētas pilsoniskās sabiedrības partneru sadarbība notiek ar apvienotu konsultatīvo komiteju starpniecību, ja asociācijas padomes ir izveidojušas šādas komitejas. Pretējā gadījumā sadarbība norisinās kontaktgrupās.
3.   Apvienotās konsultatīvās komitejas un kontaktgrupas izstrādā ziņojumus un deklarācijas, ko Komiteja var nosūtīt kompetentajām iestādēm un iesaistītajiem dalībniekiem.
IX nodaļa
GRUPAS
30. pants
1.   Komiteju veido trīs grupas, kurās attiecīgi pārstāvēti darba devēji, darba ņēmēji un organizētas pilsoniskās sabiedrības pārējās ekonomiskās un sociālās aprindas.
2.   Katra grupa ievēlē priekšsēdētāju un priekšsēdētāja vietniekus. Grupas piedalās Komitejas un tās struktūrvienību darba sagatavošanā, organizēšanā un koordinēšanā un palīdz nodrošināt tās ar informāciju. Katrai grupai ir savs sekretariāts.
3.   Pilnsapulcē grupas izvirza kandidātus Komitejas priekšsēdētāja un priekšsēdētāja vietnieku vēlēšanām saskaņā ar 7. panta 6. punktu, ievērojot Eiropas Savienības iestāžu pieņemto vīriešu un sieviešu līdztiesības principu.
4.   Saskaņā ar 4. panta 1. punkta b) apakšpunktu grupu priekšsēdētāji ir Komitejas Biroja locekļi.
5.   Grupu priekšsēdētāji palīdz Komitejas prezidijam politikas izstrādāšanā un, attiecīgā gadījumā, izdevumu uzraudzīšanā.
6.   Grupu priekšsēdētāji sanāksmēs tiekas ar Komitejas prezidiju, lai sagatavotu Biroja un pilnsapulces darbu.
7.   Grupas iesniedz pilnsapulcei priekšlikumus par specializēto nodaļu priekšsēdētāju ievēlēšanu saskaņā ar 7. panta 7. punktu un par specializēto nodaļu biroju ievēlēšanu saskaņā ar 19. pantu.
8.   Grupas iesniedz priekšlikumus par Finanšu un budžeta lietu komisijas, ko Birojs izveidojis saskaņā ar 11. panta 1. punktu, sastāvu.
9.   Grupas iesniedz priekšlikumus par novērošanas centru un konsultatīvo komisiju, ko pilnsapulce izveidojusi attiecīgi saskaņā ar 24. un 27. pantu, sastāvu.
10.   Grupas iesniedz priekšlikumus par delegāciju un apvienoto konsultatīvo komiteju, kas izveidotas attiecīgi saskaņā ar 29. panta 1. un 2. punktu, sastāvu.
11.   Grupas iesniedz priekšlikumus par ziņotājiem, izpētes grupu un dokumentu izstrādes grupu sastāvu, ko specializētās nodaļas iecēlušas vai izveidojušas saskaņā ar 20. panta 3. punktu.
12.   Piemērojot šā panta 7.–11. punktu, grupas ņem vērā dalībvalstu pārstāvību Komitejā, dažādu ekonomisko un sociālo aprindu pārstāvību, kompetences jomas un labas pārvaldības kritērijus.
13.   Locekļi var brīvprātīgi pievienoties vienai no grupām, ja vien viņu atbilstību ir apstiprinājuši attiecīgās grupas locekļi. Loceklis vienlaicīgi var būt piederīgs tikai vienai grupai.
14.   Komitejas locekļiem, kas nav piederīgi nevienai grupai, ģenerālsekretariāts nodrošina materiālo un tehnisko atbalstu, kāds nepieciešams viņu pienākumu veikšanai. Par minēto locekļu līdzdalību izpētes grupu un citu iekšējo struktūru darbā lemj Komitejas priekšsēdētājs pēc apspriešanās ar grupām.
X nodaļa
INTEREŠU GRUPAS
31. pants
1.   Komitejas locekļi var brīvprātīgi apvienoties interešu grupās, kas pārstāv dažādas Eiropas Savienības organizētas pilsoniskās sabiedrības ekonomiskās un sociālās intereses.
2.   Interešu grupas sastāvā var būt visu triju Komitejas grupu locekļi. Komitejas loceklis vienlaicīgi var būt piederīgs tikai vienai interešu grupai.
3.   Birojs apstiprina interešu grupas izveidi un par to ziņo pilnsapulcei.
4.   Biroja lēmumā, ar kuru apstiprina interešu grupas izveidi, norāda tās mērķi, struktūru, sastāvu, darbības ilgumu un darbības noteikumus.
Birojs šo lēmumu pēc tam var grozīt vai atsaukt.
Lai izveidotu interešu grupu, ir vajadzīgi vismaz desmit locekļi.
II SADAĻA
KOMITEJAS DARBĪBA
I nodaļa
APSPRIEŠANĀS AR KOMITEJU
32. pants
1.   Priekšsēdētājs sasauc Komiteju, lai pieņemtu atzinumus, ko pieprasījis Eiropas Parlaments, Padome vai Komisija.
2.   Priekšsēdētājs pēc Biroja priekšlikuma un ar locekļu vairākuma piekrišanu sasauc Komiteju, lai tā pēc savas ierosmes sniegtu atzinumu par jebkuru jautājumu, kas saistīts ar Eiropas Savienību, tās politiku un iespējamo tālākvirzību.
33. pants
1.   Atzinuma pieprasījumus, kas minēti 32. panta 1. punktā, adresē Komitejas priekšsēdētājam. Priekšsēdētājs, apspriežoties ar Biroju, organizē Komitejas darbu, pēc iespējas ņemot vērā atzinuma pieprasījumā norādītos termiņus.
2.   Birojs nosaka atzinumu izskatīšanas prioritāro secību, tos sadalot kategorijās.
3.   Specializētās nodaļas izstrādā priekšlikumu par atzinumu sadalījumu trīs kategorijās, kā izklāstīts turpmāk. Tās provizoriski nosaka izpētes grupas skaitlisko sastāvu. Pēc tam, kad priekšlikumu izskatījis Komitejas prezidijs un grupu priekšsēdētāji, to iesniedz Birojam lēmuma pieņemšanai. Īpašos gadījumos grupu priekšsēdētāji var ierosināt izmaiņas izpētes grupas skaitliskajā sastāvā. Nākamajā sēdē Birojs apstiprina jauno priekšlikumu un nosaka izpētes grupas galīgo skaitlisko sastāvu.
Atzinumus iedala trīs kategorijās pēc turpmāk izklāstītajiem kritērijiem.
A kategorija (atzinuma pieprasījumi par tematiem, kas atzīti par prioritāriem). Šajā kategorijā ietilpst:
—
visi izpētes atzinuma pieprasījumi (no Eiropas Parlamenta, nākamajām Padomes prezidentvalstīm, Komisijas),
—
visi apstiprinātie priekšlikumi par pašiniciatīvas atzinumu izstrādi,
—
atsevišķi obligāti vai fakultatīvi atzinuma pieprasījumi.
Šīs kategorijas atzinumus izstrādā izpētes grupas dažādā skaitliskā sastāvā (6, 9, 12, 15, 18, 21 vai 24 locekļi), kurām piešķirti atbilstīgi līdzekļi.
B kategorija (obligāti un fakultatīvi atzinuma pieprasījumi par mazāk nozīmīgiem tematiem vai steidzami izstrādājami atzinumi).
Šīs kategorijas atzinumus parasti izstrādā vienīgais vai galvenais ziņotājs. Izņēmuma gadījumos saskaņā ar Biroja lēmumu B kategorijas atzinuma izstrādi var veikt dokumenta izstrādes grupa trīs locekļu sastāvā (B+ kategorija). Sanāksmju skaitu un darba valodas nosaka Birojs.
C kategorija (izteikti tehniska rakstura obligāti vai fakultatīvi atzinuma pieprasījumi).
Par šiem atzinuma pieprasījumiem sagatavo standarta atzinumu, ko Birojs iesniedz pilnsapulcei. Šādā procedūrā nav paredzēta ne ziņotāja iecelšana, ne arī atzinuma izskatīšana specializētajā nodaļā, vienīgi atzinuma pieņemšana vai noraidīšana plenārsesijā. Plenārsesijā pilnsapulci vispirms aicina lemt par to, vai šādi atzinuma pieprasījumi ir apstrādājami iepriekš minētajā kārtībā, un pēc tam balsot par standarta atzinuma pieņemšanu vai noraidīšanu.
4.   Steidzamos gadījumos piemēro šā Reglamenta 63. panta noteikumus.
34. pants
Komiteja pēc Biroja priekšlikuma var pieņemt lēmumu par informatīva ziņojuma izstrādāšanu par jebkuru jautājumu, kas ir saistīts ar Eiropas Savienības politiku un tās iespējamo tālākvirzību.
35. pants
Pēc kādas specializētās nodaļas, kādas grupas vai trešdaļas locekļu priekšlikuma Komiteja var sagatavot rezolūcijas par aktuāliem jautājumiem, kuras pieņem pilnsapulce saskaņā ar 61. panta 2. punktu. Rezolūciju projektus iekļauj kā prioritārus jautājumus pilnsapulces darba kārtībā.
36. pants
1.   Birojs ar vispārīgiem lēmumiem var reglamentēt un ar īpašiem lēmumiem atļaut darbības, kas tieši vai netieši ir saistītas ar tā konsultatīvo funkciju, proti:
—
izveidot Komitejas forumus, platformas un citas tematisko konsultāciju struktūras, noteikt to sastāvu un nodrošināt to pārvaldību, kā arī noteikt veidu, kādā Komiteja un tās locekļi darbojas konsultāciju struktūrās, ko izveidojušas Savienības iestādes vai kurās tās piedalās,
—
sagatavot vai pasūtīt pētījumus un tos publicēt,
—
organizēt darba vizītes un izbraukuma pasākumus,
—
vērtēt politiku pēc Biroja pieprasījuma vai pēc Savienības iestāžu pieprasījuma, izstrādājot atzinumus vai informatīvus ziņojumus saskaņā ar šo Reglamentu. “Politikas vērtēšana” ir ex post novērtējums par kādu politikas jomu vai tiesību aktu, kas patlaban jau tiek īstenots. Tajā iekļauti vērtējumi un pieprasījumi, ko izteikušas Komitejā pārstāvētās organizācijas.
2.   Sagatavojot savus ex post novērtējumus (informatīvos ziņojumus), EESK dara zināmu pilsoniskās sabiedrības viedokli par ES politikas ietekmi. Ex post novērtējums ir kvalitatīvs un mērķorientēts. Novērtējumu izstrādājot, ņem vērā sociālo ietekmi, ekonomisko ietekmi un ietekmi uz vidi.
3.   Birojs pieņem lēmumus par Komitejas locekļu dalību ārējās struktūrās, regulāri to uzrauga un izvērtē. Komitejas locekļu pārstāvība ārējās struktūrās ir līdzsvarota un notiek rotācijas kārtībā.
II nodaļa
DARBA ORGANIZĒŠANA
A.   SPECIALIZĒTO NODAĻU DARBS
37. pants
1.   Lai izstrādātu atzinumu vai informatīvu ziņojumu, Birojs saskaņā ar 9. panta 4. punktu izraugās specializēto nodaļu, kas ir atbildīga par attiecīgā dokumenta sagatavošanu. Ja attiecīgais jautājums nepārprotami ir vienas nodaļas kompetencē, attiecīgo nodaļu izraugās priekšsēdētājs, kurš par savu lēmumu informē Biroju.
2.   Ja specializētā nodaļa, kurai uzticēta atzinuma izstrāde, vēlas uzklausīt Rūpniecības pārmaiņu konsultatīvās komisijas (CCMI) viedokli vai ja CCMI vēlas izklāstīt savu viedokli par specializētajai nodaļai iedalīta atzinuma tematu, Birojs var atļaut CCMI izstrādāt papildatzinumu par vienu vai vairākiem jautājumiem, uz kuriem attiecas atzinuma pieprasījums. Birojs šādu lēmumu var pieņemt arī pēc savas ierosmes. Birojs organizē Komitejas darbu tā, lai CCMI savu atzinumu varētu izstrādāt savlaicīgi un lai to varētu ņemt vērā attiecīgā specializētā nodaļa.
Par ziņošanu Komitejai ir atbildīga tikai attiecīgā specializētā nodaļa. Tomēr tās pienākums ir pievienot savam atzinumam CCMI izstrādāto papildatzinumu.
3.   Komitejas priekšsēdētājs informē attiecīgās specializētās nodaļas priekšsēdētāju par lēmumu un termiņu, kurā nodaļas darbam jābūt pabeigtam.
4.   Komitejas priekšsēdētājs informē Komitejas locekļus par atzinuma pieprasījumu un paziņo datumu, kad attiecīgo jautājumu izskatīs plenārajā sesijā.
38. pants
Komitejas priekšsēdētājs ar Biroja piekrišanu var atļaut specializētajai nodaļai sarīkot kopīgu sanāksmi ar kādu no Eiropas Parlamenta komitejām vai Reģionu komitejas komisijām.
39. pants
To specializēto nodaļu sanāksmes, kurām saskaņā ar šā Reglamenta noteikumiem uzticēts izstrādāt atzinumu, sasauc to priekšsēdētāji.
40. pants
1.   Specializēto nodaļu sanāksmes sagatavo to priekšsēdētāji sadarbībā ar to birojiem.
2.   Sanāksmes vada specializētās nodaļas priekšsēdētājs vai, viņa prombūtnes gadījumā, viens no priekšsēdētāja vietniekiem.
41. pants
1.   Specializēto nodaļu sanāksmēs kvorums ir sasniegts, ja piedalās vai ir pārstāvēti vairāk nekā puse to locekļu.
2.   Ja nav kvoruma, priekšsēdētājs slēdz sanāksmi un sasauc jaunu viņa noteiktā laikā, bet noteikti tajā pašā dienā; jaunā sanāksme notiek neatkarīgi no klātesošo vai pārstāvēto locekļu skaita.
42. pants
Specializētā nodaļa pieņem atzinumu, pamatojoties uz ziņotāja un, attiecīgā gadījumā, līdzziņotāja iesniegto atzinuma projektu.
43. pants
1.   Specializētās nodaļas atzinumā iekļauj tikai to tekstu, ko attiecīgā nodaļa ir pieņēmusi saskaņā ar šā Reglamenta 61. pantā paredzēto procedūru.
2.   Ja noraidītie grozījumi ir saņēmuši vismaz vienu ceturtdaļu nodoto balsu, to tekstu kopā ar balsošanas rezultātu pievieno atzinumam.
44. pants
Specializētās nodaļas pieņemto atzinumu kopā ar dokumentiem, kas tam pievienoti saskaņā ar 43. pantu, nodaļas priekšsēdētājs nosūta Komitejas priekšsēdētājam, un Birojs pēc iespējas drīzāk to iesniedz Komitejai. Minētos dokumentus savlaicīgi nodod Komitejas locekļiem.
45. pants
Par katru specializētās nodaļas sanāksmi sastāda īsu protokolu. Protokolu iesniedz specializētajai nodaļai apstiprināšanai.
46. pants
Priekšsēdētājs, vienojoties ar Biroju vai, vajadzības gadījumā, ar pilnsapulci, var pieprasīt specializētajai nodaļai atzinuma atkārtotu izskatīšanu, ja viņam šķiet, ka nav ievērota šajā Reglamentā noteiktā atzinumu izstrādes kārtība, vai arī viņš uzskata, ka ir vajadzīga papildu izpēte.
47. pants
1.   Neskarot 20. panta 2. punkta noteikumus, specializētās nodaļas sagatavošanas darbu parasti veic izpētes grupa.
2.   Ziņotājs, kam palīdz eksperts un, vajadzības gadījumā, viens vai vairāki līdzziņotāji, izskata izvirzīto jautājumu, ņem vērā izteiktos viedokļus un, pamatojoties uz minētajiem elementiem, sagatavo atzinuma projektu, kuru nodod specializētās nodaļas priekšsēdētājam.
3.   Izpētes grupas sanāksmes netiek balsots.
B.   PLENĀRSESIJU DARBS
48. pants
Pilnsapulci veido visi Komitejas locekļi, kas sanākuši plenārsesijā.
49. pants
1.   Plenārsesijas sagatavo priekšsēdētājs sadarbībā ar Biroju. Lai organizētu plenārsesijas darbu, pirms katras plenārsesijas un, ja nepieciešams, arī plenārsesijas laikā notiek Biroja sēde.
2.   Birojs var noteikt laika ierobežojumu plenārsesijas vispārējām debatēm par katru atzinumu.
50. pants
1.   Vismaz piecpadsmit dienas pirms sesijas atklāšanas Komitejas priekšsēdētājs nosūta visiem Komitejas locekļiem, kā arī Eiropas Parlamentam, Padomei un Komisijai darba kārtības projektu, ko Birojs sagatavojis pēc Komitejas prezidija priekšlikuma un sadarbībā ar grupu priekšsēdētājiem.
2.   Atklājot plenārsesiju, darba kārtības projektu iesniedz pilnsapulcei apstiprināšanai. Kad darba kārtības projekts ir pieņemts, tā punkti jāizskata sēdē, kuras darba kārtībā tie ir iekļauti. Komitejas debatēm vajadzīgos dokumentus nodod Komitejas locekļu rīcībā saskaņā ar 44. pantu.
51. pants
1.   Pilnsapulces sēdēs kvorums ir sasniegts, ja piedalās vai ir pārstāvēta vairāk nekā puse Komitejas locekļu.
2.   Ja nav kvoruma, priekšsēdētājs slēdz sēdi un sasauc jaunu viņa noteiktā laikā, bet noteikti tās pašas plenārsesijas laikā; jaunā sēde notiek neatkarīgi no klātesošo vai pārstāvēto locekļu skaita.
52. pants
Darba kārtības apstiprināšanas gaitā Komitejas priekšsēdētājs vajadzības gadījumā izvirza apspriešanai kādu aktuālu jautājumu.
53. pants
Komiteja var grozīt darba kārtības projektu, lai izskatītu rezolūciju projektus, kas iesniegti 35. pantā noteiktajā kārtībā.
54. pants
1.   Priekšsēdētājs atklāj sēdes, vada debates un nodrošina šā Reglamenta ievērošanu. Priekšsēdētājam palīdz viņa vietnieki.
2.   Priekšsēdētāja prombūtnes gadījumā viņu aizstāj priekšsēdētāja vietnieki. Priekšsēdētāja vietnieku prombūtnes gadījumā sēdi vada gados vecākais Biroja loceklis.
3.   Komiteja jautājumus apspriež, pamatojoties uz tās specializētās nodaļas darbu, kas ir kompetenta ziņot pilnsapulcei par attiecīgo jautājumu.
4.   Ja dokuments specializētajā nodaļā pieņemts ar mazāk nekā piecām balsīm “pret”, Birojs var ierosināt to iekļaut plenārsesijas darba kārtībā un balsot par to bez debatēm.
Tomēr debates vienmēr notiek, ja:
—
to pieprasa vismaz divdesmit pieci locekļi,
—
ir iesniegti grozījumi izskatīšanai plenārsesijā
—
vai ja attiecīgā specializētā nodaļa nolemj, ka dokuments jāapspriež plenārsesijā.
5.   Ja pilnsapulcē par dokumentu nav nodots balsu vairākums, Komitejas priekšsēdētājs ar pilnsapulces piekrišanu var to nosūtīt kompetentajai specializētajai nodaļai atkārtotai izskatīšanai vai iecelt galveno ziņotāju, kurš tās pašas plenārsesijas vai citas plenārsesijas laikā iesniedz jaunu dokumenta projektu.
55. pants
1.   Rakstiski noformēti grozījumu priekšlikumi, ko parakstījuši to ierosinātāji, jāiesniedz sekretariātā līdz attiecīgās plenārsesijas atklāšanai.
2.   Lai nodrošinātu labu pilnsapulces darba norisi, Birojs nosaka grozījumu priekšlikumu iesniegšanas kārtību.
3.   Tomēr Komiteja atļauj iesniegt grozījumu priekšlikumus tieši pirms attiecīgās sēdes atklāšanas ar nosacījumu, ka tos ir parakstījuši vismaz divdesmit pieci locekļi.
4.   Grozījumu priekšlikumos jānorāda, uz kuru teksta daļu tie attiecas, un tie jāpamato ar īsu paskaidrojumu. Grozījumus, kuru saturs un forma ir līdzīgi, izskata kopā.
5.   Parasti pilnsapulce uzklausa tikai katra konkrētā grozījuma ierosinātāju, vienu oponentu un ziņotāju.
6.   Izskatot grozījuma priekšlikumu, ziņotājs ar grozījuma ierosinātāja piekrišanu var mutiski iesniegt kompromisa priekšlikumu. Tādā gadījumā pilnsapulce balso tikai par kompromisa priekšlikumu.
7.   Attiecīgā gadījumā Komitejas priekšsēdētājs, apspriežoties ar kompetentās specializētās nodaļas priekšsēdētāju un ziņotāju, var ierosināt Komitejai izskatīt grozījumus tā, lai nodrošinātu dokumenta teksta galīgās redakcijas konsekvenci.
56. pants
1.   Grozījumu vai grozījumu kopumu, kuros salīdzinājumā ar specializētās nodaļas vai konsultatīvās komisijas iesniegto atzinumu pausta pilnīgi atšķirīga nostāja, uzskata par pretatzinumu. Pretatzinumam jābūt īsam un kodolīgam atsevišķam dokumentam, kurā iekļauti secinājumi un skaidrojumi.
2.   Grupas var lūgt Birojam kvalificēt vienu vai vairākus grozījumus kā pretatzinumu.
3.   Birojs savu lēmumu pieņem pēc apspriešanās ar attiecīgās specializētās nodaļas vai konsultatīvās komisijas priekšsēdētāju.
4.   Kad Birojs ir kvalificējis vienu vai vairākus grozījumus kā pretatzinumu, tas var nolemt nosūtīt atzinumu kopā ar pretatzinumu atpakaļ attiecīgajai specializētajai nodaļai vai konsultatīvajai komisijai pārskatīšanai, ja vien atzinuma pieņemšanai noteiktais termiņš to atļauj.
5.   Ja grozījums netika iesniegts pietiekami savlaicīgi, lai Birojs varētu pieņemt lēmumu par priekšlikumu to kvalificēt kā pretatzinumu, šo lēmumu, kā arī lēmumu par iespējamu atkārtotu nosūtīšanu attiecīgajai struktūrvienībai, pieņem pilnsapulce pēc paplašinātā prezidija priekšlikuma un pēc apspriešanās ar attiecīgās struktūrvienības priekšsēdētāju.
6.   Ja 5. punktā minētajā situācijā lieta nav nosūtīta atpakaļ attiecīgajai struktūrvienībai vai ja ierosinātais teksts netiek uzskatīts par pretatzinumu, pilnsapulce par iesniegtajiem grozījumiem balso tāpat kā par grupu iesniegtiem grozījumiem.
7.   Pretatzinums ir pieņemts, ja plenārsēdē tas iegūst balsu vairākumu.
Lai izlemtu, vai pieņemtajam atzinumam pievienot pielikumā sākotnējo tekstu, notiek balsošana. Sākotnējo tekstu pievieno jaunā teksta pielikumā, ja tas iegūst vismaz vienu ceturtdaļu nodoto balsu.
8.   Ja pretatzinums neiegūst balsu vairākumu, taču iegūst vismaz vienu ceturtdaļu nodoto balsu, to pievieno kā pielikumu sākotnējam atzinumam.
57. pants
1.   Priekšsēdētājs pēc savas ierosmes vai pēc kāda Komitejas locekļa lūguma var aicināt Komiteju lemt par uzstāšanās laika vai runātāju skaita ierobežošanu, sēdes pārtraukšanu vai debašu izbeigšanu. Pēc debašu izbeigšanas vārds tiek dots tikai balsojuma skaidrojumam pēc balsošanas, nepārsniedzot priekšsēdētāja noteikto uzstāšanās laiku.
2.   Komitejas loceklis jebkurā laikā var lūgt un prioritāri saņemt atļauju uzstāties, lai iesniegtu priekšlikumu attiecībā uz procedūru.
58. pants
1.   Par katru plenārsesiju tiek sagatavots protokols. To iesniedz Komitejai apstiprināšanai.
2.   Protokola galīgo versiju paraksta Komitejas priekšsēdētājs un ģenerālsekretārs.
59. pants
1.   Papildus norādei uz juridisko pamatu Komitejas atzinums ietver pamatojumu un Komitejas viedokli par konkrēto tematu.
2.   Rezultātus, kas iegūti, balsojot par atzinumu kopumā, norāda atzinuma procesuālajā daļā. Ja balsošana ir notikusi pēc saraksta, norāda balsotāju uzvārdus.
3.   Ja plenārsesijā noraida ierosinātos grozījumus, taču tie saņem vismaz vienu ceturtdaļu nodoto balsu, šādu grozījumu tekstu un pamatojumu kopā ar balsošanas rezultātiem pievieno attiecīgajam atzinumam. Šis nosacījums attiecas arī uz pretatzinumiem.
4.   Komitejas atzinumam pievieno arī specializētās nodaļas atzinuma tekstu, kas noraidīts par labu pilnsapulces pieņemtajiem grozījumiem, un balsojuma rezultātu, ja specializētās nodaļas iesniegtais atzinuma teksts ir saņēmis vismaz ceturtdaļu nodoto balsu.
5.   Ja kādai no Komitejas grupām, kas izveidotas saskaņā ar 30. pantu, vai kādai no sociālo un ekonomisko interešu grupām, kas izveidotas saskaņā ar 31. pantu, ir atšķirīga un vienota nostāja attiecībā uz pilnsapulcē izskatīšanai iesniegtu jautājumu, attiecīgās grupas nostāju pēc balsošanas, kas noslēdz debates par šo jautājumu, var apkopot īsā paziņojumā, ko pievieno atzinumam.
60. pants
1.   Komitejas pieņemtos atzinumus un plenārsesijas protokolu nosūta Eiropas Parlamentam, Padomei un Komisijai.
2.   Komitejas pieņemtos atzinumus var nosūtīt jebkurai citai ieinteresētajai iestādei vai struktūrai.
III SADAĻA
VISPĀRĪGI NOTEIKUMI
I nodaļa
BALSOŠANAS KĀRTĪBA
61. pants
1.   Derīgās balsis ir balsis “par”, “pret” un “atturas”.
2.   Ja vien šajā Reglamentā nav noteikts citādi, Komitejas un tās struktūrvienību dokumentus un lēmumus pieņem ar balsu vairākumu, ņemot vērā “par” un “pret” nodoto balsu skaitu.
3.   Balsošana notiek atklāti, pēc saraksta vai aizklāti.
4.   Balsošana par rezolūciju, grozījumu, pretatzinumu, atzinumu kopumā vai kādu citu dokumentu notiek pēc saraksta, ja to pieprasa viena ceturtdaļa klātesošo vai pārstāvēto locekļu.
5.   Ievēlēšana dažādos pārstāvības amatos vienmēr notiek aizklāti. Citos gadījumos balsošana var būt aizklāta, ja to pieprasa vairākums klātesošo vai pārstāvēto locekļu.
6.   Ja balsojumā ir vienāds “par” un “pret” balsu skaits, izšķirošā ir sēdes vadītāja balss.
7.   Ziņotāja piekrišana ierosinātam grozījumam nav iemesls, lai par to nebalsotu.
II nodaļa
STEIDZAMĪBAS PROCEDŪRA
62. pants
1.   Ja Komisijas priekšsēdētājs konstatē, ka radusies steidzamība saistībā ar Eiropas Parlamenta, Padomes vai Komisijas noteikto atzinuma iesniegšanas termiņu, viņš var lemt par steidzamības procedūras piemērošanu, lai Komitejas atzinums tiktu pieņemts noteiktajā termiņā.
2.   Steidzamos gadījumos Komitejas līmenī priekšsēdētājs nekavējoties un bez iepriekšējas apspriešanās ar Biroju var veikt visus vajadzīgos pasākumus, lai Komiteja varētu veikt savu darbu. Par šiem pasākumiem priekšsēdētājs informē Biroja locekļus.
3.   Komitejas priekšsēdētāja veiktos pasākumus iesniedz Komitejai apstiprināšanai nākamajā plenārsesijā.
63. pants
1.   Ja steidzamība radusies saistībā ar specializētajai nodaļai noteiktajiem atzinuma izstrādes termiņiem, tās priekšsēdētājs, vienojoties ar triju grupu priekšsēdētājiem, var organizēt specializētās nodaļas darbu citādi, nekā tas paredzēts šajā Reglamentā.
2.   Specializētās nodaļas priekšsēdētāja veiktos pasākumus iesniedz apstiprināšanai nākamajā specializētās nodaļas sanāksmē.
III nodaļa
PROMBŪTNE UN PĀRSTĀVĪBA
64. pants
1.   Komitejas loceklis, kurš nevar ierasties sanāksmē, uz kuru viņš ir savlaicīgi uzaicināts, iepriekš par to informē attiecīgās struktūrvienības priekšsēdētāju.
2.   Ja Komitejas loceklis neierodas vairāk nekā trijās Komitejas plenārsesijās pēc kārtas, neieceļot citu personu savai pārstāvībai un bez pamatota iemesla, priekšsēdētājs, apspriedies ar Biroju un uzaicinājis attiecīgo locekli pamatot savu prombūtni, var prasīt Padomei atcelt locekļa pilnvaras.
3.   Ja specializētās nodaļas loceklis neierodas vairāk nekā trijās nodaļas sanāksmēs pēc kārtas, neieceļot citu personu savai pārstāvībai un bez pamatota iemesla, attiecīgās specializētās nodaļas priekšsēdētājs, uzaicinājis minēto locekli pamatot savu prombūtni, var prasīt viņam atteikties no vietas specializētajā nodaļā par labu citam loceklim, un par to informē Komitejas Biroju.
65. pants
1.   Komitejas loceklis, kurš nevar ierasties plenārsesijā vai specializētās nodaļas sanāksmē, pēc tam, kad viņš ir informējis attiecīgo priekšsēdētāju, var rakstiski deleģēt savas balsstiesības citam Komitejas vai specializētās nodaļas loceklim.
2.   Nevienam loceklim plenārsesijā vai specializētās nodaļas sanāksmē nedrīkst būt vairāk par viena locekļa deleģētām balsstiesībām.
66. pants
1.   Komitejas loceklis, kurš nevar ierasties sanāksmē, uz kuru viņš ir savlaicīgi uzaicināts, var lūgt citu Komitejas locekli viņu pārstāvēt attiecīgajā sanāksmē, iepriekš tieši vai ar grupas sekretariāta starpniecību to rakstiski darot zināmu attiecīgajam priekšsēdētājam. Šāda iespēja neattiecas ne uz Komitejas Biroja sēdēm, ne arī Finanšu un budžeta lietu komisijas sanāksmēm.
2.   Pārstāvības pilnvarojums ir derīgs tikai sanāksmei, kurai tas piešķirts.
3.   Izveidojot izpētes grupu, ikviens tās loceklis var lūgt, lai viņu aizstāj cits Komitejas loceklis. Aizstāšana attiecas uz konkrētu darba jautājumu un uz laiku, kamēr specializētā nodaļa strādā pie attiecīgā jautājuma, un to nevar atsaukt. Tomēr, ja izpētes grupa darbu turpina pēc divarpus vai piecu gadu pilnvaru termiņa beigām, aizstāšana ir spēkā tikai līdz tā pilnvaru termiņa beigām, kura laikā par to pieņemts lēmums.
IV nodaļa
DOKUMENTU PUBLISKOŠANA UN IZPLATĪŠANA
67. pants
1.   Komiteja atzinumus publicē Eiropas Savienības Oficiālajā Vēstnesī saskaņā ar Padomes un Komisijas noteikto kārtību pēc apspriešanās ar Komitejas Biroju.
2.   Komitejas, tās Biroja un specializēto nodaļu sastāvu, kā arī visas izmaiņas minēto struktūrvienību sastāvā publicē Eiropas Savienības Oficiālajā Vēstnesī un Komitejas tīmekļa vietnē.
68. pants
1.   Komiteja nodrošina savu lēmumu pārredzamību saskaņā ar Līguma par Eiropas Savienību 1. panta otrās daļas noteikumiem.
2.   Ģenerālsekretāra pienākums ir veikt pasākumus, kas vajadzīgi, lai garantētu sabiedrības tiesības piekļūt attiecīgajiem dokumentiem.
3.   Saskaņā ar Līguma par Eiropas Savienības darbību 24. panta ceturto daļu ikvienam Eiropas Savienības pilsonim ir tiesības rakstveidā vērsties Komitejā, izmantojot kādu no oficiālajām valodām, un saņemt atbildi tajā pašā valodā.
69. pants
1.   Komitejas plenārsesijas un specializēto nodaļu sanāksmes ir publiskas.
2.   Komiteja pēc kādas ieinteresētās iestādes vai struktūras lūguma vai pēc Biroja priekšlikuma var pasludināt par konfidenciālām atsevišķas debates, kas nav saistītas ar konsultatīvo darbu.
3.   Pārējās sanāksmes nav publiskas. Sēdes vadītājs var lemt par citu personu dalību sēdēs novērotāju statusā, ja tam ir pamatoti iemesli.
70. pants
1.   Eiropas Savienības iestāžu pārstāvji var piedalīties un uzstāties Komitejas un tās struktūrvienību sanāksmēs.
2.   Citu organizāciju pārstāvjus un attiecīgi pilnvarotas iestāžu un organizāciju amatpersonas var uzaicināt piedalīties, uzstāties vai atbildēt uz jautājumiem sanāksmēs attiecīgās sanāksmes priekšsēdētāja vadībā.
V nodaļa
KOMITEJAS LOCEKĻU AMATA NOSAUKUMI, PRIVILĒĢIJAS, IMUNITĀTE UN NOLIKUMS, KVESTORI
71. pants
1.   Komitejas locekļu amata nosaukums ir “Eiropas Ekonomikas un sociālo lietu komitejas loceklis”.
2.   Uz Eiropas Ekonomikas un sociālo lietu komitejas locekļiem attiecas Līgumiem pievienotā 7. protokola IV nodaļas 10. panta noteikumi par privilēģijām un imunitāti Eiropas Savienībā.
72. pants
1.   Nolikumā par Komitejas locekļiem ir definēts Komitejas locekļu statuss, tiesības un pienākumi, kā arī izklāstīti noteikumi, kas reglamentē viņu darbību un attiecības ar Komiteju un tās dienestiem.
73. pants
1.   Rīcības kodeksā, kam ir tāds pats juridiskais spēks kā šim Reglamentam un kas pievienots tam pielikumā, ir izklāstītas normas un principi, kurus piemēro Komitejas locekļiem, konsultatīvo komisiju delegātiem, aizvietotājiem un ekspertiem.
2.   Ar Rīcības kodeksu izveido Ētikas komiteju. Tajā noteiktas arī procedūras un pasākumi, ko piemēro normu un principu pārkāpuma gadījumā.
3.   Ja netiek ievērotas Rīcības kodeksā noteiktās normas un principi, var tikt piemēroti tajā izklāstītie pasākumi.
74. pants
1.   Pēc Biroja priekšlikuma pilnsapulce uz katru divarpus gadu termiņu ievēlē trīs locekļus, kuri veido kvestoru grupu.
2   Kvestora amats nav savienojams ar locekļa amatu šādās struktūrās:
—
Komitejas Birojā,
—
Finanšu un budžeta lietu komisijā (CAF),
—
Revīzijas komitejā,
—
Ētikas komitejā.
3.   Kvestoriem ir šādi pienākumi:
a)
uzraudzīt un nodrošināt Nolikuma par Komitejas locekļiem pareizu izpildi;
b)
izstrādāt priekšlikumus Nolikuma par Komitejas locekļiem pilnveidošanai un uzlabošanai;
c)
sekmēt un veikt atbilstīgus pasākumus, lai atrisinātu neskaidrības vai domstarpības, kas saistītas ar Nolikuma par Komitejas locekļiem piemērošanu;
d)
nodrošināt saikni starp Komitejas locekļiem un ģenerālsekretariātu jautājumos, kas saistīti ar Nolikuma par Komitejas locekļiem piemērošanu.
VI nodaļa
LOCEKĻU PILNVARU TERMIŅA BEIGAS, AMATU NESAVIENOJAMĪBA
75. pants
1.   Komitejas locekļu pilnvaru termiņš beidzas Padomes noteiktā piecu gadu termiņa beigās, kad tiek atjaunots Komitejas sastāvs.
2.   Komitejas locekļa pilnvaras beidzas viņa atkāpšanās, pilnvaru zaudēšanas, nāves, nepārvaramas varas vai amatu nesavienojamības gadījumā.
3.   Komitejas locekļa funkcijas nav savienojamas ar valdības, valsts parlamenta, kādas Eiropas Savienības iestādes, Reģionu komitejas vai Eiropas Investīciju bankas Direktoru padomes locekļa funkcijām, kā arī ar Eiropas Savienības ierēdņa vai darbinieka amatu.
4.   Par atkāpšanos paziņo ar vēstuli, ko adresē Komitejas priekšsēdētājam.
5.   Pilnvaru zaudēšanas apstākļi ir izklāstīti šā Reglamenta 64. panta 2. punktā. Tādā gadījumā Padome, ja tā nolemj izbeigt locekļa pilnvaras, uzsāk nomaiņas procedūru.
6.   Atkāpšanās, nāves, nepārvaramas varas vai amatu nesavienojamības gadījumā Komitejas priekšsēdētājs ziņo par to Padomei, kura apstiprina vakanto vietu un uzsāk nomaiņas procedūru. Atkāpšanās gadījumā loceklis, kurš atkāpjas, tomēr paliek amatā līdz dienai, kad stājas spēkā rīkojums par viņu nomainošā locekļa iecelšanu, ja vien loceklis, kurš atkāpjas, nenorāda citādi.
7.   Visos šā panta 2. punktā norādītajos gadījumos jauno Komitejas locekli ieceļ uz atlikušo pilnvaru termiņu.
76. pants
1.   Pēc Biroja priekšlikuma, kas pieņemts ar vismaz trīs ceturtdaļām Biroja locekļu balsu, pilnsapulcē var ierosināt izteikt neuzticību Komitejas priekšsēdētājam nopietnu un pienācīgi konstatētu iemeslu dēļ.
Tādā gadījumā minēto priekšlikumu iekļauj nākamās plenārsesijas darba kārtības sākumā.
2.   Pilnsapulce pieņem lēmumu ar aizklātu balsošanu, bez iespējas deleģēt balsstiesības, uzklausījusi pēc kārtas vienu locekli no katras grupas, pēc tam prezidija locekļus, kuri vēlas izteikties, un beigās priekšsēdētāju.
Lēmums par neuzticības izteikšanu uzskatāms par pieņemtu, ja par to nobalsojušas trīs ceturtdaļas klātesošo locekļu. Pretējā gadījumā tas uzskatāms par noraidītu.
3.   Ja tiek pieņemts lēmums par neuzticības izteikšanu, pilnsapulce nekavējoties nomaina priekšsēdētāju ar kādu locekli no tās pašas grupas.
Šajā nolūkā pilnsapulci uz laiku vada Komitejas priekšsēdētāja vietnieks no tās grupas, kura nākamā pārņems EESK priekšsēdētāja pilnvaras.
4.   Ja pilnsapulce nevar nekavējoties veikt šo nomaiņu, tās darbs tiek apturēts, lai grupas varētu sagatavot priekšlikumu; pilnsapulce atsāk darbu, ja iespējams, tajā pašā dienā, un to vada uz laiku izvēlētais sēdes vadītājs.
5.   Komitejas loceklis, kurš ir no tās pašas grupas un kurš nomaina amatā priekšsēdētāju, paliek amatā līdz sākotnēji paredzētā pilnvaru termiņa beigām.
VII nodaļa
KOMITEJAS ADMINISTRĀCIJA
77. pants
1.   Komitejai atbalstu sniedz sekretariāts ģenerālsekretāra vadībā; ģenerālsekretāra darbību pārrauga Komitejas priekšsēdētājs, kurš pārstāv Biroju.
2.   Ģenerālsekretārs piedalās Biroja sēdēs padomdevēja statusā un protokolē tās.
3.   Viņš dod Birojam svinīgu solījumu pildīt savus pienākumus pilnīgi objektīvi un pēc labākās sirdsapziņas.
4.   Ģenerālsekretārs saskaņā ar šo Reglamentu nodrošina pilnsapulces, Biroja un priekšsēdētāja pieņemto lēmumu izpildi un ik pēc trim mēnešiem rakstiski ziņo priekšsēdētājam par pieņemtajiem vai plānotajiem izpildes kritērijiem un pasākumiem administratīvo vai organizatorisko problēmu un personāla jautājumu risināšanā.
5.   Ģenerālsekretārs var deleģēt savas pilnvaras priekšsēdētāja noteiktajās robežās.
6.   Birojs, pamatojoties uz ģenerālsekretāra priekšlikumu, nosaka ģenerālsekretariāta struktūrshēmu tā, lai ģenerālsekretariāts nodrošinātu Komitejas un tās struktūrvienību darbību un palīdzētu locekļiem viņu pienākumu izpildē, tostarp sanāksmju organizēšanā un atzinumu izstrādē.
7.   Pilnvaras, ko ģenerālsekretāram deleģē priekšsēdētājs, ir pagaidu pilnvaras: tās beidzas ne vēlāk kā priekšsēdētāja pilnvaru termiņa beigās.
78. pants
Jauna ģenerālsekretāra iecelšanas kārtība ir šāda:
1.
Birojs:
—
pieņem lēmumu par ģenerālsekretāra statusu (ierēdnis vai pagaidu darbinieks), ieceļ redakcijas komiteju trīs locekļu sastāvā un pēc tam apstiprina paziņojumu par vakanci,
—
ieceļ priekšatlases komiteju sešu Komitejas locekļu sastāvā un nosaka termiņu, kādā minētās komitejas darba rezultāti jāiesniedz Birojam.
2.
Priekšatlases komitejas uzdevums ir izskatīt kandidatūras, rīkot intervijas, sagatavot pamatotu ziņojumu, kurā iekļauts prioritārā secībā sastādīts kandidātu saraksts, ņemot vērā viņu kompetenci saskaņā ar kārtību un kritērijiem, kas izklāstīti paziņojumā par vakanci, kā arī izvirzīt kandidātu vai kandidātu sarakstu šim amatam.
3.
Priekšatlases komiteja savu uzdevumu veic pilnīgi neatkarīgi, objektīvi, ievērojot konfidencialitāti un balstoties uz kritērijiem, kurus Birojs noteicis, izveidojot minēto komiteju.
Priekšatlases komitejai palīdz kompetentie Komitejas sekretariāta dienesti, un vajadzības gadījumā tā var vērsties pie ārējiem ekspertiem.
4.
Pēc priekšatlases komitejas ziņojuma izskatīšanas Birojs pieņem galīgo lēmumu, balsojot, ja nepieciešams, vairākās kārtās.
Ja par kandidātu pirmajā kārtā nobalso vairāk nekā puse Biroja locekļu, prombūtnē esošos locekļus ieskaitot, viņu ieceļ, un otrā kārta nav nepieciešama.
Ja pirmajā kārtā neviens kandidāts neiegūst vairāk nekā pusi balsu, Birojs atlasa divus kandidātus, kas ir ieguvuši visvairāk balsu, un rīko otro kārtu, pēc kuras ieceļ to kandidātu, kurš ieguvis visvairāk klātesošo locekļu balsu.
Ja balsu skaits ir vienāds un pēc pirmās kārtas nav iespējams atlasīt tikai divus kandidātus vai iecelt ģenerālsekretāru pēc otrās kārtas, nākamajā iespējamā datumā sasauc jaunu Biroja sēdi, lai ieceltu ģenerālsekretāru.
79. pants
1.   Visas pilnvaras, ko saskaņā ar Eiropas Savienības Civildienesta noteikumiem piešķir iecēlējinstitūcijai un saskaņā ar pārējo darbinieku nodarbināšanas kārtību piešķir iestādei, kura ir pilnvarota slēgt darba līgumus, attiecībā uz ģenerālsekretāru īsteno Birojs.
2.   Pilnvaras, ko saskaņā ar Eiropas Savienības Civildienesta noteikumiem piešķir iecēlējinstitūcijai, īsteno šādi:
—
attiecībā uz ģenerālsekretāra vietniekiem un direktoriem pilnvaras īsteno Birojs, pamatojoties uz ģenerālsekretāra priekšlikumu un piemērojot Civildienesta noteikumu 29., 30., 31., 40., 41., 49., 50., 51., 78. pantu un 90. panta 1. punktu; attiecībā uz pārējiem Civildienesta noteikumiem, 90. panta 2. punktu ieskaitot, pilnvaras īsteno Komitejas priekšsēdētājs, pamatojoties uz ģenerālsekretāra priekšlikumu,
—
attiecībā uz:
—
direktora vietniekiem,
—
nodaļu vadītājiem
pilnvaras īsteno Komitejas priekšsēdētājs, pamatojoties uz ģenerālsekretāra priekšlikumu un pēc apspriešanās ar paplašināto prezidiju,
—
attiecībā uz AD funkciju grupas ierēdņiem, kas neieņem nodaļu vadītāju vai augstākus amatus, un AST un AST/SC funkciju grupas ierēdņiem pilnvaras īsteno ģenerālsekretārs.
3.   Pilnvaras, kas saskaņā ar Eiropas Savienības pārējo darbinieku nodarbināšanas kārtību ir piešķirtas iestādei, kura ir pilnvarota slēgt līgumus, īsteno šādi:
—
attiecībā uz pagaidu darbiniekiem, ko ieceļ ģenerālsekretāra vietnieka vai direktora amatā, pilnvaras īsteno Birojs, pamatojoties uz ģenerālsekretāra priekšlikumu un piemērojot Savienības pārējo darbinieku nodarbināšanas kārtības 11., 17., 33. un 48. pantu; attiecībā uz citiem Savienības pārējo darbinieku nodarbināšanas kārtības noteikumiem pilnvaras īsteno Komitejas priekšsēdētājs, pamatojoties uz ģenerālsekretāra priekšlikumu,
—
attiecībā uz pagaidu darbiniekiem, ko ieceļ direktora vietnieka vai nodaļas vadītāja amatā, pilnvaras īsteno Komitejas priekšsēdētājs, pamatojoties uz ģenerālsekretāra priekšlikumu,
—
attiecībā uz AD funkciju grupas pagaidu darbiniekiem, kas neieņem nodaļas vadītāja vai augstāku amatu, un visiem AST un AST/SC funkciju grupas pagaidu darbiniekiem pilnvaras īsteno ģenerālsekretārs,
—
attiecībā uz īpašajiem padomniekiem un līgumdarbiniekiem pilnvaras īsteno ģenerālsekretārs.
4.   Pilnvaras, kas iestādei piešķirtas ar Civildienesta noteikumu 110. pantu, lai ieviestu Civildienesta noteikumu īstenošanas vispārīgos noteikumus un noteikumus, kas pieņemti, iestādēm savstarpēji vienojoties, īsteno priekšsēdētājs. Attiecībā uz citiem vispārīgiem noteikumiem šīs pilnvaras īsteno ģenerālsekretārs.
5.   Birojs, priekšsēdētājs un ģenerālsekretārs var deleģēt pilnvaras, kas viņiem piešķirtas ar šo pantu.
6.   Saskaņā ar iepriekšējo punktu pieņemtajos lēmumos par deleģēšanu ir jānorāda deleģēto pilnvaru apjoms, to robežas un spēkā esamības termiņš, kā arī tas, vai attiecīgās pilnvaras drīkst deleģēt tālāk.
7.   Attiecībā uz ierēdņu iecelšanu ģenerālsekretāra vietnieka, direktora, direktora vietnieka, konsultatīvā darba nodaļas vadītāja amatā:
—
paziņojumu par vakanci vienlaicīgi publicē visās Eiropas Savienības iestādēs,
—
pirms kandidātu atlases ģenerālsekretārs sagatavo vērtēšanas tabulu, pamatojoties uz paziņojumu par vakanci,
—
kandidātu atlases posmā ģenerālsekretāram palīdz trīs Biroja locekļi,
—
procedūras beigās ģenerālsekretārs savu priekšlikumu par iecelšanu iesniedz Birojam, kas uz minētā priekšlikuma pamata pieņem lēmumu.
80. pants
1.   Katrai grupai ir sekretariāts, kas tieši pakļauts attiecīgās grupas priekšsēdētājam.
2.   Iestādes, kas kompetenta iecelt amatā, pilnvaras attiecībā uz ierēdņiem, kas darbam grupās norīkoti, piemērojot Civildienesta noteikumu 37. panta a) apakšpunkta otro ievilkumu, saistībā ar Civildienesta noteikumu 38. panta piemērošanu īsteno, pamatojoties uz attiecīgās grupas priekšsēdētāja priekšlikumu, tostarp attiecībā uz lēmumiem par viņu karjeras virzību grupā.
Ja ierēdnis, kas norīkots darbam kādā grupā, atsāk darbu Komitejas sekretariātā, viņam piešķir tādu amata pakāpi, kādu viņš būtu tiesīgs saņemt, būdams ierēdnis.
3.   Iestādes, kas ir kompetenta slēgt darba līgumus, pilnvaras attiecībā uz pagaidu darbiniekiem, kas darbam grupā norīkoti, piemērojot Savienības pārējo darbinieku nodarbināšanas kārtības 2. panta c) punktu, saistībā ar minētās nodarbināšanas kārtības 8. panta 3. daļas, 9. panta un 10. panta 3. punkta piemērošanu īsteno, pamatojoties uz attiecīgās grupas priekšsēdētāja priekšlikumu.
81. pants
1.   Priekšsēdētāja rīcībā ir viņa personālais birojs.
2.   Personālā biroja darbiniekus pieņem darbā saskaņā ar budžetu kā pagaidu darbiniekus. Iestādes, kas ir kompetenta slēgt darba līgumus, pilnvaras īsteno priekšsēdētājs.
82. pants
1.   Līdz katra gada 1. jūnijam ģenerālsekretārs iesniedz Birojam Komitejas izdevumu un ieņēmumu provizoriskās tāmes projektu nākamajam finanšu gadam. Finanšu un budžeta lietu komisija izskata minēto projektu pirms tā apspriešanas Birojā un, ja nepieciešams, izsaka piezīmes vai ierosina grozījumus. Birojs izstrādā Komitejas izdevumu un ieņēmumu provizorisko tāmi. Birojs to nosūta, ievērojot kārtību un termiņus, kas noteikti Finanšu regulā, ko piemēro Eiropas Savienības vispārējam budžetam.
2.   Komitejas priekšsēdētājs, rīkojoties saskaņā ar Finanšu regulu, ko piemēro Eiropas Savienības vispārējam budžetam, izpilda vai liek izpildīt izdevumu un ieņēmumu tāmi.
83. pants
1.   Tiek izveidota Revīzijas komiteja, kas konsultē Komitejas priekšsēdētāju un Biroju revīzijas jomā. Revīzijas komiteja savus pienākumus pilda pilnīgi neatkarīgi, ievērojot Finanšu regulu, ko piemēro Eiropas Savienības vispārējam budžetam, un, konkrēti, iekšējā revidenta pilnvaras un pienākumus.
Revīzijas komiteja arī pārrauga visus pārskata sagatavošanas procesus un iekšējās kontroles sistēmas, kā arī visus uzraudzības procesus saistībā ar likumības, noteikumu, profesionālo standartu un rīcības kodeksu ievērošanu.
2.   Revīzijas komiteja iesniedz pārskatus Komitejas priekšsēdētājam, kas tos nekavējoties pārsūta Birojam.
3.   Revīzijas komitejas struktūru, sastāvu, pienākumus un darbības noteikumus nosaka ar Biroja lēmumu.
4.   Birojs pēc grupu priekšlikuma ieceļ Revīzijas komitejas locekļus.
Revīzijas komitejas locekļa statuss nav savienojams ar Komitejas Biroja locekļa, Finanšu un budžeta lietu komisijas locekļa un kvestoru grupas locekļa statusu.
5.   Revīzijas komiteja pieņem savus iekšējos noteikumus, lai nodrošinātu, ka tā pilda savu lomu un funkciju un īsteno savus uzdevumus, tiesības un pienākumus, kā noteikts šajā pantā.
6.   Revīzijas komitejas locekļa nomaiņa notiek tādā pašā kārtībā, kāda paredzēta šā panta 4. punkta pirmajā daļā.
84. pants
Komitejai paredzēto korespondenci adresē priekšsēdētājam vai ģenerālsekretāram.
VIII nodaļa
VISPĀRĪGI NOTEIKUMI
85. pants
Šajā Reglamentā minētie amatu un dienesta pienākumu nosaukumi attiecas gan uz sievietēm, gan uz vīriešiem.
86. pants
1.   Komiteja ar locekļu absolūtu balsu vairākumu var pieņemt lēmumu par šā Reglamenta pārskatīšanu.
2.   Lai Reglamentu pārskatītu, Komiteja izveido Reglamenta komisiju. Jaunā Reglamenta projekta izstrādei Komiteja ieceļ galveno ziņotāju.
3.   Pēc Reglamenta pieņemšanas ar absolūtu balsu vairākumu pilnsapulce pagarina Reglamenta komisijas pilnvaras par ne vairāk kā 60 dienām, lai tā vajadzības gadījumā varētu sagatavot priekšlikumu par grozījumiem piemērošanas noteikumos, kuru iesniedz Birojam, kas pieņem lēmumu pēc konsultēšanās ar grupām.
4.   Datumu, kad stājas spēkā jaunais Reglaments un grozījumi piemērošanas noteikumos, nosaka Komiteja tā pieņemšanas brīdī.
87. pants
Šis Reglaments stājas spēkā dienā, kad to publicē Eiropas Savienības Oficiālajā Vēstnesī.
(1)  Vēlāk Reglaments grozīts 2003. gada 27. februārī, 2004. gada 31. martā, 2006. gada 5. jūlijā, 2008. gada 12. martā, 2010. gada 14. jūlijā un 2019. gada 20. februārī.
PIELIKUMS
EIROPAS EKONOMIKAS UN SOCIĀLO LIETU KOMITEJAS LOCEKĻU RĪCĪBAS KODEKSS
I DAĻA
STANDARTI UN PRINCIPI
1. pants
Vispārīgi principi
1.   Šis Rīcības kodekss (turpmāk – “Kodekss”) attiecas uz Komitejas locekļiem. Eiropas Ekonomikas un sociālo lietu komitejas Birojs 2020. gada oktobrī nolēma, ka pēc šā Kodeksa pārskatīšanas tiks pielāgoti visi attiecīgie dokumenti, piemēram, Nolikums par Komitejas locekļiem, EESK Reglaments un citi attiecīgie dokumenti.
Šo Kodeksu mutatis mutandis piemēro arī konsultatīvo komisiju delegātiem, aizvietotājiem un ekspertiem, izņemot šā Kodeksa 1. panta 2. punktu, 7. panta 3. punktu un 10. pantu, ko piemēro tikai Komitejas locekļiem.
2.   Komitejas locekļiem nav saistoši nekādi obligāti norādījumi.
Viņi pilda pienākumus pilnīgi neatkarīgi un Savienības vispārējās interesēs.
3.   Locekļi rīkojas atbilstīgi Līgumiem un no tiem atvasinātajiem tiesību aktiem. Viņu attiecības ar organizācijām vai interešu grupām ir saderīgas ar prasību saglabāt neatkarību.
4.   Locekļi ņem vērā tādus vispārējos rīcības principus kā godprātība, atklātība, rūpība, godīgums, atbildīgums, cieņa pret citiem un Komitejas reputācijas sargāšana un rīkojas saskaņā ar tiem.
5.   Saskaņā ar Līguma par Eiropas Savienību 2. un 3. pantu un Eiropas Savienības Pamattiesību hartu locekļi, pildot pienākumus, gādā, ka tiek veicinātas, efektīvi aizsargātas un ievērotas tādas pamattiesības un vērtības kā, piemēram, cilvēka cieņa, nediskriminēšana, tolerance, brīvība, solidaritāte, tiesiskuma princips un dzimumu līdztiesība.
6.   Veicot uzdevumus, locekļi apņemas savstarpējas cieņas garā panākt lielāko iespējamo konsensu.
7.   Pildot pienākumus, locekļi darbojas tikai vispārējās interesēs un negūst vai necenšas gūt nekādu tiešu vai netiešu finansiālu labumu vai citu atlīdzību.
8.   Visos gadījumos, kad loceklis ar nodomu vai aiz neuzmanības nav pildījis savas saistības vai, pildot savus locekļu pienākumus, gūst vai cenšas gūt jebkādu tiešu vai netiešu finansiālu labumu vai citu atlīdzību, viņam piemēro šajā Kodeksā paredzētos pasākumus.
2. pants
Rīcības principi
1.   Komitejas locekļu rīcībai ir raksturīga savstarpēja cieņa, un rīcības pamatā ir Līgumos un it īpaši Pamattiesību hartā noteiktās vērtības un principi.
2.   Locekļi apņemas cienīt Komiteju un citus Komitejas locekļus un personālu un sargāt Komitejas reputāciju.
3.   Locekļi izturas tā, lai netraucētu ne Komitejas darba norisi, ne arī drošības un kārtības uzturēšanu Komitejas telpās vai tās iekārtu darbību.
4.   Locekļi netraucē sesiju vai sanāksmju norisi un atturas no nepiedienīgas uzvedības.
Viņi atturas no neslavu ceļošiem, rasistiskiem, dzimumdiskriminējošiem, homofobiskiem, ksenofobiskiem un aizvainojošiem izteikumiem un rīcības.
5.   Šā panta piemērošana nekādā citā veidā netraucē aktīvām debatēm un neietekmē locekļu vārda brīvību.
6.   Bijušie locekļi arī pēc pilnvaru termiņa beigām ievēro ētikas normas attiecībā uz godprātību un diskrētumu. Divu gadu laikposmā pēc pilnvaru termiņa beigām bijušie locekļi sava uzņēmuma, sava darba devēja vai klienta interesēs neizdara spiedienu ne uz Komitejas locekļiem, ne darbiniekiem jautājumos, kuros bijušie locekļi darbojas, būdami nozīmīgā pozīcijā vai par kuriem izstrādā dokumentus.
3. pants
Informācijas atklāšana
1.   Locekļi atturas no jebkādas par sensitīvu noteiktas tādas informācijas neatļautas atklāšanas, kas iegūta, pildot pienākumus, ja vien šī informācija jau nav publiskota vai kļuvusi pieejama sabiedrībai.
2.   Viņiem šis pienākums ir saistošs arī pēc aiziešanas no Komitejas.
4. pants
Pienācīga rīcība
1.   Pildot pienākumus, locekļi rīkojas saskaņā ar šajā Rīcības kodeksā izklāstītajiem noteikumiem un pienākumiem, godpilni un ar cieņu, bez aizspriedumiem un bez diskriminācijas.
2.   Locekļi izturas profesionāli un attiecībās ar citiem locekļiem un personālu atturas no pazemojošas vai aizvainojošas rīcības, uzbrūkošiem vai diskriminējošiem izteikumiem un citām darbībām, kas ir neētiskas, nomelnojošas vai nelikumīgas.
3.   Locekļi nekūda un nemudina citus locekļus vai darbiniekus pārkāpt, apiet vai neievērot spēkā esošos tiesību aktus, Komitejas iekšējos noteikumus vai šo Kodeksu, kā arī nepieļauj, ka šādi rīkojas viņu atbildībā esošie darbinieki.
4.   Lai nodrošinātu efektīvu Komitejas darbību, locekļi, ievērojot atbilstīgu diskrētumu, cenšas nodrošināt, ka jebkādas domstarpības vai konflikti, kuros iesaistīti citi locekļi vai viņu atbildībā esošie darbinieki, tiek atrisināti ātri, taisnīgi un efektīvi.
5. pants
Aizskarošas izturēšanās novēršana
1.   Locekļi atturas no jebkāda veida psiholoģiskas vai seksuālas aizskarošas izturēšanās (1).
2.   Vajadzības gadījumā locekļi ātri un pilnībā sadarbojas saskaņā ar spēkā esošajām procedūrām, kuru mērķis ir risināt konfliktu vai psiholoģiski, fiziski vai seksuāli aizskarošas izturēšanās situācijas, tostarp nekavējoties reaģējot uz visām apsūdzībām par uzmākšanos.
3.   Locekļiem piedāvā un viņus mudina piedalīties viņiem paredzētās specializētās mācībās par konfliktu un aizskarošas izturēšanās novēršanu darbavietā un par tādu pārkāpumu vai rīcības novēršanu, kas būtu pretrunā Eiropas vērtībām.
6. pants
Godprātība un finanšu pārredzamība
1.   Komitejas locekļi saņem Padomes noteiktos maksājumus, bet ne algu Komitejā.
2.   Komandējuma vai pasākumu izdevumus, ko viņiem daļēji vai pilnībā atlīdzina trešā persona, nevar otrreiz atlīdzināt Komiteja.
Ja trešā persona daļēji vai pilnībā atlīdzina komandējuma vai pasākuma izdevumus pēc tam, kad Komiteja tos jau ir atlīdzinājusi, loceklis nekavējoties informē ģenerālsekretariātu un atdod atpakaļ Komitejai atlīdzinājumu tādā apmērā, kas saņemts no trešās personas.
3.   Veicot pienākumus, locekļi nepieņem dāvanas vai labumus, kuru vērtība pārsniedz 150 EUR.
Ja saskaņā ar diplomātisko praksi un pieklājības normām locekļi saņem dāvanas, kuru vērtība pārsniedz minēto summu, viņi tās nodod ģenerālsekretariātam, apmeklējot nākamo Komitejas sanāksmi pēc dāvanu saņemšanas.
Priekšsēdētājs izlemj, vai šādas dāvanas, kā arī tikpat vērtīgas dāvanas, kas pasniegtas tieši viņam, kļūst par Komitejas īpašumu vai tiek ziedotas piemērotai labdarības organizācijai.
Dāvanām, kuru vērtība pārsniedz 150 EUR, ģenerālsekretariāts uztur reģistru, kas pēc pieprasījuma ir publiski pieejams.
4.   Locekļi ievēro visus Komitejas finanšu noteikumus, kas attiecas uz viņiem.
7. pants
Finansiālo interešu deklarācija
1.   Locekļi, stājoties amatā, saskaņā ar pārredzamības principu iesniedz Komitejas priekšsēdētājam finansiālo interešu deklarāciju.
Deklarācija jāiesniedz katru gadu 1. janvārī, un, ja informācija, kas jāpaziņo locekļa pilnvaru laikā, mainās, tiklīdz iespējams, bet ne vēlāk kā divu mēnešu laikā pēc attiecīgajām izmaiņām jāiesniedz jauna deklarācija.
2.   Finansiālo interešu deklarācijā iekļauj informāciju, kas norādīta Nolikuma par EESK locekļiem 5.a pantā.
3.   Ja loceklis nav iesniedzis vai atjauninājis finansiālo interešu deklarāciju, viņu nevar ne ievēlēt par Komitejas vai kādas tās struktūrvienības amatpersonu, ne iecelt par ziņotāju, un viņš nevar piedalīties komandējumos un pasākumos.
4.   Pirms finansiālo interešu deklarācijas iesniegšanas vai atjaunināšanas konsultatīvo komisiju delegātiem, aizvietotājiem un ekspertiem nav tiesību saņemt no Komitejas nekādus maksājumus.
5.   Ja priekšsēdētājs saņem informāciju, kas liek viņam uzskatīt, ka locekļa finansiālo interešu deklarācija būtībā ir nepareiza vai novecojusi vai ka tā pamatoti varētu radīt nesaderību ar šajā Rīcības kodeksā noteiktajiem locekļu pienākumiem, priekšsēdētājs var apspriesties ar Ētikas komiteju.
Attiecīgā gadījumā priekšsēdētājs pieprasa loceklim 10 darba dienu laikā labot savu deklarāciju.
6.   Pēc rakstiska Ētikas komitejas atzinuma saņemšanas Birojs ne agrāk kā pēc 14 dienām uzklausa attiecīgo locekli, kuram pēc viņa vēlēšanās palīdz cita persona, un var pieņemt lēmumu piemērot attiecīgi 3. vai 4. punktu locekļiem, kuri nepilda priekšsēdētāja pieprasījumu veikt labojumus.
Pirms pamatota lēmuma pieņemšanas Birojs mutiski vai rakstiski uzklausa attiecīgo locekli.
8. pants
Interešu konflikti
1.   Locekļi izvairās no situācijām, kas var radīt interešu konfliktu vai kas objektīvi var tikt uztvertas kā interešu konflikts.
2.   Interešu konflikts pastāv, ja loceklim ir personīgas intereses, kas var būt pretrunā Savienības interesēm vai kas varētu neatbilstīgi ietekmēt locekļa pienākumu izpildi.
Interešu konflikta nav, kad loceklis gūst kādu labumu no tā, ka viņš pieder sabiedrībai kopumā vai kādai lielai personu kategorijai.
3.   Šā panta 2. punkta izpratnē interešu konflikts rodas, ja personīgas intereses var ietekmēt locekļa pienākumu neatkarīgu izpildi. Personīgās intereses cita starpā ietver jebkādus iespējamus ieguvumus vai priekšrocības pašiem locekļiem, viņu laulātajiem, partneriem vai tiešajiem ģimenes locekļiem.
4.   Neskaidrā situācijā loceklis var lūgt, lai konfidenciālu atzinumu sniedz saskaņā ar 9. panta 2. punkta a) apakšpunktu izveidotā Ētikas komiteja.
5.   Loceklis, kurš konstatē, ka viņam saskaņā ar šā Kodeksa principiem un noteikumiem ir interešu konflikts vai situācija, kuru objektīvi var par tādu uzskatīt, nekavējoties veic nepieciešamos pasākumus, lai to novērstu.
Ja loceklis nespēj atrisināt interešu konfliktu vai novērst situāciju, ko var uzskatīt par interešu konfliktu, viņš pārtrauc visas ar to saistītās darbības un par to rakstiski informē priekšsēdētāju.
6.   Pēc apspriešanās ar Ētikas komiteju priekšsēdētājs lemj par to, vai loceklim galīgi jāpārtrauc visas darbības šajā jautājumā.
7.   Locekļiem, kuri nepilda pienākumu atklāt vai deklarēt interešu konfliktu vai situāciju, ko objektīvi var uztvert kā interešu konfliktu, un kuri to nerisina vai, nespēdami to atrisināt, nepārtrauc visas ar to saistītās darbības, var piemērot šā Kodeksa noteikumus.
II DAĻA
ĒTIKAS KOMITEJA
9. pants
Ētikas komiteja
1.   Ar šo izveido Ētikas komiteju.
2.   Ētikas komitejas funkcijas ir šādas:
a)
locekļi var konsultēties ar Ētikas komiteju visos ar šo Kodeksu saistītajos jautājumos; Ētikas komiteja savukārt var lūgt Komitejas Juridiskā dienesta padomu. Ētikas komiteja 30 kalendāro dienu laikā katram loceklim, kas to pieprasa, konfidenciāli sniedz norādījumus par šā Rīcības kodeksa noteikumu interpretāciju un piemērošanu;
b)
pēc sūdzības, kas iesniegta saskaņā ar 11. panta 1. punktu, Ētikas komiteja izvērtē arī varbūtējos šajā Rīcības kodeksā izklāstīto ētikas normu pārkāpumus un iesaka priekšsēdētājam, kādus iespējamos pasākumus veikt;
c)
Ētikas komiteja pēc pieprasījuma konsultē priekšsēdētāju un Biroju par šā Kodeksa noteikumu interpretāciju un īstenošanu.
3.   Pēc apspriešanās ar priekšsēdētāju – ja vien viņam nav interešu konflikta – Ētikas komiteja var vērsties pie ekspertiem.
4.   Ētikas komiteja par savu darbu publicē gadskārtēju ziņojumu, kas ir pienācīgi anonimizēts.
5.   Ētikas komiteja ierosina savu reglamentu, kas jāpieņem Birojam.
10. pants
Ētikas komitejas locekļi
1.   Pēc Biroja priekšlikuma pilnsapulce uz divarpus gadu termiņu ievēlē sešus Komitejas locekļus – divus (dažāda dzimuma) no katras no trim grupām – par pilntiesīgiem Ētikas komitejas locekļiem.
2.   Pēc Biroja priekšlikuma pilnsapulce uz tādu pašu termiņu ieceļ sešus Komitejas locekļus – divus (dažāda dzimuma) no katras no trim grupām – par Ētikas komitejas rezerves locekļiem. Rezerves locekļi aizstāj pilntiesīgos locekļus Ētikas komitejas darbā, ja pilntiesīgais loceklis nevar tajā piedalīties vai ir iesaistīts interešu konfliktā.
3.   Ētikas komitejas pilntiesīgo locekļu un rezerves locekļu pilnvaras ir atjaunojamas.
4.   Ētikas komitejas locekļa amats nav savienojams ar locekļa amatu šādās struktūrās:
—
Komitejas Birojā,
—
Revīzijas komitejā,
—
kvestoru grupā.
5.   Katra no trijām grupām rotācijas kārtībā pilda Ētikas komitejas priekšsēdētāja pienākumus divarpus gadus.
Ja balsu sadalījums ir vienāds, izšķirošā balss būs priekšsēdētājam.
6.   Ikviens Ētikas komitejas loceklis atsakās no dalības kādā procedūrā, ja viņš konstatē, ka atrodas interešu konfliktā vai situācijā, ko trešā persona var objektīvi uztvert kā interešu konfliktu.
Ja pret kāda Ētikas komitejas locekļa dalību kādā procedūrā iebilst cits Ētikas komitejas loceklis, Ētikas komiteja ar balsu vairākumu var attiecīgo locekli izslēgt no dalības procedūrā.
Loceklis, pret kura dalību tiek celti iebildumi, balsošanā nepiedalās.
7.   Ja Ētikas komitejas pilntiesīgais loceklis vai rezerves loceklis varētu būt pārkāpis ētikas normas, attiecīgais loceklis nepiedalās procedūrās, kas saistītas ar varbūtējo pārkāpumu, un viņu nekavējoties aizstāj rezerves loceklis.
Ja šādas procedūras beigās priekšsēdētājs secina, ka attiecīgais loceklis ir pārkāpis ētikas normas, un piemēro citu sodu, nevis rakstisku brīdinājumu, loceklis beidz darbību Ētikas komitejas pilntiesīga locekļa vai rezerves locekļa statusā.
Šādā gadījumā priekšsēdētājs ieceļ aizvietotāju uz divarpus gadu pilnvaru perioda atlikušo laiku. Iecelšanu apstiprina pilnsapulce nākamajā sesijā.
8.   Ētikas komitejas locekļiem ir pienākums ievērot konfidencialitāti.
9.   Pilnvaru termiņa sākumā Ētikas komitejas locekļiem tiek nodrošināta atbilstoša un obligāta apmācība.
III DAĻA
PROCEDŪRA ĒTIKAS NORMU VARBŪTĒJU PĀRKĀPUMU GADĪJUMĀ
11. pants
Procedūras uzsākšana
1.   Jebkura persona – Komitejas loceklis vai darbinieks – var iesniegt Ētikas komitejai sūdzību par kāda locekļa rīcību.
Sūdzībā minētos apgalvojumus pamato ar pietiekamiem prima facie pierādījumiem, lai attaisnotu izmeklēšanas uzsākšanu.
2.   Ētikas komiteja informē Komitejas priekšsēdētāju par sūdzības saņemšanu, izņemot gadījumu, kad sūdzība iesniegta par pašu priekšsēdētāju.
3.   Priekšsēdētājs nekavējoties nodod Eiropas Birojam krāpšanas apkarošanai (OLAF) visu informāciju vai pierādījumus, kas saistīti ar locekļiem un kas nonāk viņa uzmanības lokā, un kas saskaņā ar administratīvo vienošanos ar OLAF ir jānosūta uz OLAF.
4.   Trauksmes cēlējiem, kuri par tādiem ir atzīti, ir tiesības uz konfidencialitāti, aizsardzību, represiju aizliegumu un atbalsta pasākumiem, kas paredzēti ES tiesību aktos, tostarp Eiropas Savienības Civildienesta noteikumos un Eiropas Savienības pārējo darbinieku nodarbināšanas kārtībā (2), valstu tiesību aktos un, attiecīgā gadījumā, EESK iekšējos noteikumos.
12. pants
Izmeklēšana
1.   Neskarot 17. pantu, ja Ētikas komiteja uzskata, ka ir iemesls domāt, ka loceklis varētu būt pārkāpis šajā Kodeksā noteiktās ētikas normas, tā uzsāk izmeklēšanu. Ja vien tas nekaitē izmeklēšanai vai iespējamiem pierādījumiem, Ētikas komiteja nekavējoties informē priekšsēdētāju un attiecīgo locekli par izmeklēšanas uzsākšanu.
2.   Ētikas komiteja izvērtē varbūtējā pārkāpuma apstākļus un mutiski vai rakstiski uzklausa attiecīgo locekli.
Attiecīgais loceklis var izmantot jurista vai paša izraudzītas personas palīdzību.
3.   Ētikas komitejai ir izmeklēšanas pilnvaras, un tā uzaicina lieciniekus (locekļus, darbiniekus vai trešās personas), kuru uzklausīšanu izmeklēšanas ietvaros tā uzskata par nepieciešamu vai lietderīgu.
Ētikas komitejai tiek iesniegti visi esošie pierādījumi, tostarp korespondence, un tā saņem jebkādu informāciju, ko tā uzskata par vajadzīgu vai lietderīgu.
4.   Locekļi un bijušie locekļi nekavējoties un pilnībā sadarbojas ar Ētikas komiteju, sniedzot visu vajadzīgo papildu informāciju.
Locekļi neizdara spiedienu uz Ētikas komiteju, priekšsēdētāju vai Biroju, lai ietekmētu jautājuma izskatīšanu.
5.   Pamatojoties uz saviem secinājumiem, Ētikas komiteja iesniedz priekšsēdētājam pamatotu ziņojumu, kurā ietverti ieteikumi par iespējamu lēmumu, kas attiecīgā gadījumā var ietvert sodus. Ziņojumu vienlaikus nosūta attiecīgajam loceklim.
13. pants
Pamatots lēmums
1.   Kad priekšsēdētājs ir informējis attiecīgo locekli par visiem lietas materiāliem un Ētikas komitejas ieteikumiem un pēc attiecīgā locekļa mutiskas vai rakstiskas uzklausīšanas, klātesot locekļa juridiskajam padomniekam, ja loceklis to pieprasa, un balstoties uz Ētikas komitejas ziņojumu, priekšsēdētājs pieņem pamatotu lēmumu.
2.   Ar pamatoto lēmumu priekšsēdētājs var:
a)
nolemt, ka pret locekli netiek celta apsūdzība; vai
b)
ja priekšsēdētājs secina, ka attiecīgais loceklis ir pārkāpis šajā Kodeksā noteiktās ētikas normas, uzlikt sodu saskaņā ar 14. pantu.
3.   Par pamatoto lēmumu priekšsēdētājs nekavējoties paziņo attiecīgajam loceklim.
4.   Ja ētikas normas varētu būt pārkāpis Komitejas priekšsēdētājs, viņš lietas izskatīšanā nepiedalās, un viņu aizstāj priekšsēdētāja vietnieks, kurš vada Finanšu un budžeta lietu komisiju un kurš šajā konkrētajā procedūrā uzņemas priekšsēdētāja funkcijas.
14. pants
Sodi
1.   Novērotās rīcības izvērtējuma rezultātā piemēroto sodu smagums ir samērīgs ar pārkāpuma smagumu un locekļa vietu hierarhijā.
Lai noteiktu pārkāpuma smagumu un izlemtu par piemērojamo sodu, jo īpaši ņem vērā:
a)
pārkāpuma būtību un apstākļus, kādos tas notika;
b)
apmēru, kādā pārkāpums nelabvēlīgi ietekmē locekļu un/vai personāla fizisko un/vai garīgo neaizskaramību, Komitejas vai Eiropas Savienības reputāciju un/vai intereses;
c)
apmēru, kādā pārkāpums ir saistīts ar tīšām darbībām vai nolaidību, kā arī locekļa hierarhiskās atbildības pakāpi;
d)
locekļa pienākumu un atbildības līmeni, kā arī locekļa vietu hierarhijā attiecībā pret pārkāpumā cietušajiem;
e)
cietušā vai cietušo fiziskajai vai garīgajai neaizskaramībai nodarītā kaitējuma apmēru; kā arī
f)
to, vai pārkāpums ietver atkārtotu darbību vai uzvedību.
2.   Atkarībā no Komitejas locekļa nodarījuma smaguma pakāpes sods var ietvert vienu vai vairākus šādus pasākumus:
a)
rakstisks brīdinājums (ko var publiskot);
b)
rājiens (ko var publiskot);
c)
uz laiku no divām līdz 30 sanāksmes dienām (atkarībā no pārkāpuma smaguma) liegtas tiesības saņemt dienas naudu;
d)
neskarot tiesības balsot plenārsēdē, uz laiku no divām līdz 30 sanāksmes dienām apturēta dalība visās vai dažās EESK vai tās struktūrvienību darbībās, komandējumos vai pasākumos;
e)
aizliegums uz laiku līdz vienam gadam pārstāvēt EESK visos valsts, starpiestāžu vai starptautiskos forumos;
f)
konfidencialitātes pārkāpuma gadījumā – tiesību piekļūt konfidenciālai vai klasificētai informācijai ierobežošana uz laiku līdz vienam gadam.
3.   Turklāt priekšsēdētājs saskaņā ar 16. pantā noteikto procedūru var iesniegt Birojam priekšlikumu
g)
uz laiku līdz vienam gadam atstādināt locekli no viena vai vairākiem amatiem, ko attiecīgais loceklis ieņem Komitejā;
h)
atstādināt locekli no viena vai vairākiem amatiem, ko attiecīgais loceklis ieņem Komitejā;
i)
aicināt Padomi izslēgt locekli no Komitejas.
4.   Šā panta 2. punkta c)–f) apakšpunktā un 3. punkta g) apakšpunktā noteikto pasākumu termiņu var divkāršot atkārtotu pārkāpumu gadījumā vai ja loceklis atsakās izpildīt kādu no 5. punktā noteiktajiem papildpasākumiem.
5.   Papildus 2. un 3. punktā paredzētajiem sodiem var piemērot šādus papildpasākumus:
i)
pieprasīt loceklim rīkoties, lai legalizētu savu situāciju;
ii)
pieprasīt loceklim sniegt personisku paziņojumu par atvainošanos (privāti konkrētai personai vai publiski plenārsēdē);
iii)
pieprasīt loceklim atlīdzināt nodarīto kaitējumu.
15. pants
Iekšējās pārsūdzības procedūra
1.   Attiecīgais loceklis divu nedēļu laikā pēc paziņojuma par sodu, ko priekšsēdētājs viņam uzlicis saskaņā ar 14. panta 2., 4. un 5. punktu, var iesniegt Birojam iekšēju pārsūdzību.
Pārsūdzība nekavējoties aptur soda piemērošanu.
2.   Pirms lēmuma pieņemšanas Birojs mutiski vai rakstiski uzklausa attiecīgo locekli.
Ne vēlāk kā četru nedēļu laikā pēc pārsūdzības iesniegšanas vai, ja Biroja sēde šajā termiņā nenotiek, nākamajā sēdē Birojs var atcelt, apstiprināt vai grozīt uzlikto sodu.
3.   Divu mēnešu laikā pēc galīgā lēmuma paziņošanas vai divu mēnešu laikā no dienas, kad Birojam bija jāpieņem lēmums, attiecīgais loceklis saskaņā ar Līguma par Eiropas Savienības darbību 263. pantu var celt Eiropas Savienības Tiesā prasību par lēmuma atcelšanu.
16. pants
Amata pilnvaru priekšlaicīga izbeigšana
1.   Atbilstīgi savam pamatotajam lēmumam priekšsēdētājs var iesniegt Birojam priekšlikumu saskaņā ar 14. panta 3. punktu.
2.   Birojs ar divu trešdaļu nodoto balsu vairākumu var ierosināt pilnsapulcei apturēt vai izbeigt priekšsēdētāja, priekšsēdētāja vietnieka, grupas priekšsēdētāja, Biroja locekļa, kvestora, specializētās nodaļas priekšsēdētāja, specializētās nodaļas priekšsēdētāja vietnieka vai jebkuras citas Komitejā ievēlētas amatpersonas pilnvaru termiņu, ja Birojs uzskata, ka attiecīgais loceklis ir izdarījis smagu pārkāpumu.
Izņēmuma gadījumos Birojs var ierosināt pilnsapulcei izslēgt locekli no Komitejas.
Pirms saskaņā ar šo pantu iesniegt ierosinājumu pilnsapulcei, Birojs mutiski vai rakstiski uzklausa attiecīgo locekli.
3.   Pilnsapulce par šo ierosinājumu pieņem lēmumu ar divām trešdaļām nodoto balsu vairākuma, kas pārstāv Komitejas locekļu vairākumu.
Pirms pieņemt lēmumu, pilnsapulce mutiski vai rakstiski uzklausa Komitejas priekšsēdētāja pamatoto ziņojumu.
Ja tiek pieņemts lēmums par izslēgšanu, to paziņo Padomei, lai tā sāktu locekļa aizstāšanas procedūru.
4.   Divu mēnešu laikā pēc pilnsapulces lēmuma paziņošanas attiecīgais loceklis saskaņā ar Līguma par Eiropas Savienības darbību 263. pantu var celt Eiropas Savienības Tiesā prasību par lēmuma atcelšanu.
IV DAĻA
NOBEIGUMA NOTEIKUMI
17. pants
Izmeklēšana, ko veic Eiropas Birojs krāpšanas apkarošanai (OLAF)
1.   Piemēro kopīgos noteikumus, kuri izklāstīti iestāžu nolīgumā (3) par Eiropas Biroja krāpšanas apkarošanai (OLAF) veikto iekšējo izmeklēšanu un kuri nosaka pasākumus, kas vajadzīgi, lai OLAF veiktā izmeklēšana noritētu bez traucējumiem.
2.   Ja Komiteja ir informēta par varbūtējiem krāpšanas, korupcijas vai citu nelikumīgu darbību gadījumiem, kas rada kaitējumu Eiropas Savienības interesēm un ja OLAF vai nu vēl nav informēts, vai vēl nav pieņēmis lēmumu sākt vai nesākt izmeklēšanu, Ētikas komiteja nesāk izmeklēšanu par tiem pašiem faktiem, ja vien ar OLAF nav panākta citāda vienošanās.
Tā apturēs visas procedūras, kas attiecas uz konkrēto lietu, un neveiks nekādas darbības, kas varētu apdraudēt iespējamos pierādījumus un OLAF veikto izmeklēšanu.
18. pants
Kodeksa piemērošana
Komitejas priekšsēdētājs ir atbildīgs par šā Kodeksa pilnīgu un pareizu piemērošanu.
Piemērojot šo Kodeksu, priekšsēdētājs jebkurā laikā var vērsties Ētikas komitejā, lai saņemtu padomu par jebkuru jautājumu.
(1)  EEK/EAEK Padome: Regula Nr. 31 (EEK), 11 (EAEK), ar kuru nosaka Eiropas Ekonomikas kopienas un Eiropas Atomenerģijas kopienas Civildienesta noteikumus un pārējo darbinieku nodarbināšanas kārtību (OV P 45, 14.6.1962., 1385. lpp.),https://eur-lex.europa.eu/legal-content/LV/TXT/PDF/?uri=CELEX:01962R0031-20200101&qid=1608019328072&from=LV.
(2)  Padomes Regula (EEK, Euratom, EOTK) Nr. 259/68 (1968. gada 29. februāris),https://eur-lex.europa.eu/legal-content/LV/TXT/?uri=CELEX:31968R0259.
(3)  2016. gada 13. janvārī parakstīta Administratīvā vienošanās starp Eiropas Ekonomikas un sociālo lietu komiteju un Eiropas Biroju krāpšanas apkarošanai.

Summary:
Eiropas Ekonomikas un sociālo lietu komiteja (EESK)
Eiropas Ekonomikas un sociālo lietu komiteja (EESK)
 
KOPSAVILKUMS:
Eiropas Ekonomikas un sociālo lietu komitejas Reglaments, 2021. gada janvāris
Līguma par Eiropas Savienības darbību (LESD) 300. pants — ES padomdevējas struktūras
LESD 301. pants (bijušais EKL 258. pants) — Eiropas Ekonomikas un sociālo lietu komiteja
302. pants (bijušais EKL 259. pants) — Eiropas Ekonomikas un sociālo lietu komiteja
303. pants (bijušais EKL 260. pants) — Eiropas Ekonomikas un sociālo lietu komiteja
304. pants (bijušais EKL 262. pants) — Eiropas Ekonomikas un sociālo lietu komiteja
Līguma par Eiropas Savienību (LES) 13. pants — Noteikumi attiecībā uz savienības iestādēm
KĀDS IR ŠO LĪGUMU PANTU UN REGLAMENTA MĒRĶIS?
LESD 300. pantā noteikts, ka Eiropas Parlamentam, Padomei un Komisijai palīdz Eiropas Ekonomikas un sociālo lietu komiteja (EESK), kas darbojas kā padomdevēja. EESK ir pārstāvji no darba devēju organizācijām, darba ņēmēju organizācijām un citām organizācijām, kas pārstāv pilsonisko sabiedrību, jo īpaši sociāli ekonomiskajā, pilsoniskajā, profesionālajā un kultūras jomā. EESK locekļiem nav saistoši nekādi obligāti norādījumi, un viņi, pildot savus pienākumus, ir pilnībā neatkarīgi Eiropas Savienības (ES) vispārējās interesēs. LESD 301. pantā ir noteikts EESK locekļu maksimālais skaits. Tajā ir noteikts, ka Padome vienprātīgi pieņem lēmumu, nosakot EESK sastāvu un tās locekļu atalgojumu. LESD 302. pantā ir noteikts EESK locekļu pilnvaru termiņš (atjaunojams) un iecelšanas process. Padome apstiprina locekļu sarakstu, apspriežoties ar Komisiju. LESD 303. pantā ir noteikts, ka EESK ievēlē priekšsēdētāju un pieņem savu reglamentu. LESD 304. pantā ir noteikts, ka EESK var apspriesties ar Eiropas Parlamentu, Padomi un Eiropas Komisiju, kad to paredz Līgumi, kā arī vienmēr, kad uzskata to par lietderīgu. Tā pēc savas ierosmes var sniegt atzinumu, ja uzskata to par lietderīgu. EESK atzinumus nodod Parlamentam, Padomei un Komisijai. LES 13. pantā ir uzskaitītas ES iestādes un noteikts, ka Parlamentam, Padomei un Komisijai palīdz EESK un Eiropas Reģionu komiteja, kas darbojas kā padomdevēja. EESK reglamentā ir aprakstīts, kā iestāde darbojas un organizē savu darbu. To pieņem EESK pilnsapulce ar absolūtu balsu vairākumu.
SVARĪGĀKIE ASPEKTI
Ar EESK reglamentu kodificē iestādes iekšējās darbības noteikumus un papildina Līguma par Eiropas Savienību (skatīt kopsavilkumu) un Līguma par Eiropas Savienības darbību (skatīt kopsavilkumu) pamatnoteikumus. Reglamentā ir iekļauts locekļu Rīcības kodekss, kas ietver:ētikas standartus;finanšu pārredzamību;diskriminācijas aizliegumu;vienlīdzīgas iespējas;cieņpilnu attieksmi darbavietā;pasākumus kodeksa pārkāpumu gadījumā. Ar kodeksu izveido ētikas komiteju.LocekļiEESK veido:darba devēju organizācijas: pārstāvji no nozares privātā un publiskā sektora, mazajiem uzņēmumiem, tirdzniecības kamerām, vairumtirdzniecības un mazumtirdzniecības nozares, banku un apdrošināšanas sektora, transporta un lauksaimniecības nozares (I grupa);darba ņēmēji: pārstāvji no valsts arodbiedrības organizācijām gan konfederāciju līmenī, gan nozaru federāciju līmenī (II grupa);citi pilsoniskās sabiedrības pārstāvji: cita starpā pārstāvji no lauksaimnieku un patērētāju organizācijām, mazajiem uzņēmumiem, amatnieku sektora, brīvajām profesijām un NVO sociālās aizsardzības un apkārtējās vides aizsardzības jomā (III grupa). EESK locekļus iesaka 27 ES valstu valdības un Padome tos ieceļ uz 5 gadiem. Padomes Lēmumā (ES) 2019/853 ir noteikts, ka pašreizējais locekļu skaits pēc Apvienotās Karalistes izstāšanās no ES ir 329, bet LESD 301. pantā ir paredzēti ne vairāk kā 350 locekļi. Pašreizējais locekļu sadalījums pa valstīm ir šāds:24 Vācijai, Francijai un Itālijai;21 Spānijai un Polijai;15 Rumānijai;12 Beļģijai, Bulgārijai, Čehijai, Grieķijai, Ungārijai, Nīderlandei, Austrijai, Portugālei un Zviedrijai;9 Dānijai, Īrijai, Horvātijai, Lietuvai, Slovākijai un Somijai;7 Igaunijai, Latvijai un Slovēnijai;6 Kiprai un Luksemburgai;5 Maltai. Šīs trīs grupas ievēl priekšsēdētāju un priekšsēdētāja vietniekus uz 2,5 gadiem. Tie piedalās EESK darbību sagatavošanā, organizēšanā un koordinēšanā.EESK loma likumdošanas procedūrāsEESK sniedz atzinumus, ko pieprasa Padome, Komisija vai Parlaments. Tā var arī sniegt atzinumus pēc savas iniciatīvas, izpētes atzinumus pēc ES iestāžu vai Padomes prezidentvalstu pieprasījuma un informatīvos ziņojumus vai rezolūcijas par jebkādiem jautājumiem, kas saistīti ar ES piešķirtajiem uzdevumiem.Organizācija
Komiteju veido šādas struktūras:pilnsapulce: EESK pilnsapulce — visi locekļi tiekas plenārsesijas pilnsapulcēs, kas ik gadu notiek 9 sesijās; prezidijs, kura sastāvā ir priekšsēdētājs un divi priekšsēdētāja vietnieki; priekšsēdētājs, kurš:vada EESK darbu;pārstāv EESK tās ārējās attiecībās;ziņo EESK par tās vārdā veiktajām darbībām un pasākumiem;sava pilnvaru termiņa sākumā izklāsta darba plānu un pilnvaru termiņa beigās sniedz pārskatu par paveikto; divi priekšsēdētāja vietnieki, kuri attiecīgi atbild par budžetu un saziņu; paplašinātais prezidijs, ko veido priekšsēdētājs, abi priekšsēdētāja vietnieki un trīs grupu priekšsēdētāji, kuri:sagatavo un sekmē Biroja un pilnsapulces darbu;palīdz pieņemt nepieciešamos lēmumus steidzamības gadījumos vai ārkārtas apstākļos; birojs, kas ir politiski atbildīgs par Komitejas vispārējo vadību. To veido:priekšsēdētājs un 2 priekšsēdētāja vietnieki;3 grupu priekšsēdētāji;6 nodaļu priekšsēdētāji;mainīgs locekļu skaits, kas nedrīkst pārsniegt ES valstu skaitu; specializētās nodaļas, kuru pienākums ir pieņemt atzinumus vai informatīvos ziņojumus par jautājumiem, kuri tām nodoti izskatīšanai. Ir šādas sešas specializētās nodaļas:Ekonomikas un monetārās savienības, ekonomiskās un sociālās kohēzijas specializētā nodaļa;Vienotā tirgus, ražošanas un patēriņa specializētā nodaļa;Transporta, enerģētikas, infrastruktūras un informācijas sabiedrības specializētā nodaļa;Nodarbinātības, sociālo lietu un pilsoniskuma specializētā nodaļa;Lauksaimniecības, lauku attīstības un vides specializētā nodaļa;Ārējo attiecību specializētā nodaļa.EESK ir tiesīga izveidot konsultatīvās komisijas, kuru sastāvā ir EESK locekļi un delegāti, kas pārstāv organizētas pilsoniskās sabiedrības organizācijas, kuras EESK vēlas iesaistīt savā darbā. Rūpniecības pārmaiņu konsultatīvā komisija pēta daudzas jomas, ko skar rūpniecības pārmaiņas. Tā tiek izveidota kā atsevišķa EESK struktūra, un tās darbības joma attiecas uz visām rūpniecības nozarēm gan ražošanas, gan pakalpojumu jomā.
EESK ir arī:trīs novērošanas centri:Vienotā tirgus novērošanas centrs;Darba tirgus novērošanas centrs;Ilgtspējīgas attīstības novērošanas centrs;  divas ad hoc grupas:Eiropas pusgads;Pamattiesības un tiesiskums. sadarbības grupa, kuras uzdevums ir sadarboties ar Eiropas pilsoniskās sabiedrības organizācijām un tīkliem un uzraudzīt kopīgās iniciatīvas.EESK atbalsta pastāvīgs sekretariāts, ko vada ģenerālsekretārs, kuru ieceļ Birojs. EESK dažus pakalpojumus sniedz kopā ar Eiropas Reģionu komiteju  (tulkošana, IT, loģistika).
KOPŠ KURA LAIKA REGLAMENTS IR PIEMĒROJAMS?
Reglaments ir spēkā kopš 2021. gada 10. februāra.
KONTEKSTS
EESK atrodas Briselē.
Plašāka informācija:Mūsu darbs (Eiropas Ekonomikas un sociālo lietu komiteja).
PAMATDOKUMENTI
Eiropas Ekonomikas un sociālo lietu komitejas Reglaments. 2021. gada janvāris (OV L 46, 10.2.2021., 47.–81. lpp.)
Līguma par Eiropas Savienības darbību konsolidētā versija, Sestā daļa — Noteikumi par iestādēm un finanšu noteikumi, I sadaļa — Noteikumi par iestādēm, 3. nodaļa — Savienības padomdevējas struktūras, 300. pants (OV C 202, 7.6.2016., 177. lpp.)
Līguma par Eiropas Savienības darbību konsolidētā versija, Sestā daļa — Noteikumi par iestādēm un finanšu noteikumi, I sadaļa — Noteikumi par iestādēm, 3. nodaļa — Savienības padomdevējas struktūras, 1. iedaļa — Ekonomikas un sociālo lietu komiteja,
301. pants (bijušais EKL 258. pants) (OV C 202, 7.6.2016., 177. lpp.)
302. pants (bijušais EKL 259. pants) (OV C 202, 7.6.2016., 178. lpp.)
303. pants (bijušais EKL 260. pants) (OV C 202, 7.6.2016., 178. lpp.)
304. pants (bijušais EKL 262. pants) (OV C 202, 7.6.2016., 178. lpp.)
Līguma par Eiropas Savienību konsolidētā versija, III sadaļa — Noteikumi attiecībā uz Savienības iestādēm, 13. pants (OV C 202, 7.6.2016., 22. lpp.)
SAISTĪTIE DOKUMENTI
Padomes Lēmums (ES) 2019/853 (2019. gada 21. maijs), ar ko nosaka Eiropas Ekonomikas un sociālo lietu komitejas sastāvu (OV L 139, 27.5.2019., 15.–16. lpp.)
Eiropas Komisijas un Eiropas Ekonomikas un sociālo lietu komitejas sadarbības protokols (OV C 102, 5.4.2012., 1.–5. lpp.)
Pēdējo reizi atjaunots: 26.02.2021